text:
Electoral Debates 2021
Resultado final di e encuesta di debate nr.2:
Cantidad di Voters cu a drenta den e Tanda 1: 3204
Cantidad di Voters cu a drenta den e Tanda 2: 3575
Cantidad di Voters cu a drenta den e Tanda 3: 3434
Cantidad di Voters cu a drenta den e Tanda FINAL: 3408
__________________________________________________________
June 3 & June 17, 2021 | 7pm till 10pm
The Aruba Chamber and the University of Aruba are organizing two electoral debates.
Both debates will be a live transmission on TeleAruba and live stream on the Chamber’s Facebook page. The first debate will take place on June 3 and the 2nd debate on June 17, 2021 from 7pm till 10pm.
For more information on the events please contact the Aruba Chamber of Commerce at bussinessinfo@arubachamber.com or at +297 5821566 ext. 27/30/42.
Party Programs / Mission & Vision / Highlights
ACCION21: mision & vision di Accion21
AVP: Programa Partido AVP
CURPA: PROGRAMA PARTIDO CURPA
HTC: Plan gubernamental di partido HTC 2021
MAS: Not provided
MEP: Programa MEP
POR: POR Partijprogramma
PPA: Programma PPA
PUEBLOPROME: PUEBLO PROME FINAL PARTIJPLAN 5
RAIZ: Raiz su Perspectivanan
RED: Programa ReD
UPP: Puntonan di Accion 2021 -UPP
Resumen y resultado di voto – Debate electoral 1
Manera a wordo anuncia durante e prome debate dia 3 di juni ultimo, e encuesta general a keda habri den un forma di ‘encuesta despues di debate’ te cu dialuna 7 di juni 12or di merdia, pa asina a duna e posibilidad na e personanan cu no a logra di vota e mesun anochi y pa ricibi mas feedback di comunidad despues di e prome edicion di debate 2021.
Riba e plataforma interactivo di Setar, cu a estrena durante debate 2021 a ricibi un cantidad di mas cu 7000 participante (usuario di e plataforma), unda cu e usuario por a haya acceso sea door di scan e QR code of via e link https://debate.kvk.aw. E plataforma a enfoca riba un intercambio cu televidentenan ‘Live’ na cas, unda participantenan activo riba e plataforma por a sigi e secuencia di e debate y asina nabega di un tanda pa e siguiente tanda contestando varios pregunta den un periodo di tempo asigna.
E resultado final di e plataforma ta basa riba e participantenan cu tabata activo y cu a duna nan contesta riba e encuesta di 5 pregunta despues di tanda 3. Mas o menos mitar di e cantidad di usario di e plataforma a vota/contesta e preguntanan 1 te cu 5 di e encuesta despues di tanda 3.
Pa e siguiente debate lo laga e plataforma aki habri durante henter e debate, pa facilita tur hende pa vota na momento nan ta desea.
E resultado final di e encuesta di 5 pregunta despues di tanda 3 ta lo siguiente:
Scroll To Top


c: text/html

text:
Nacional versus Dakota ta awendia e rivalidad mas competitivo cu tin den futbol Arubiano. E puristanan lo bisabo cu e clasiconan tradicional ta RCA vs Dakota, Estrella vs RCA, of e clasico di Aruba, Dakota vs Estrella, pero, awendia ta Nacional-Dakota ta presenta un futbol di caliber halto, hopi competitivo, na un velocidad halto y tecnica increibel.
Dakota, biniendo di e partido contra RCA unda nan a empata sin gol pero a logra acumula 4 punto den dos wega, y Nacional cu a bin di haya nan prome tres puntonan den Playoffs despues di un victoria contundente di 3-0 contra Estrella. E sentido comun ta cu Nacional lo a bai “todo por todo” pa e victoria pa yega mas serka di RCA. Dakota, cu ainda falta pa yega e nivel di campeon, unda nan por ta hopi dominante, tabatin mas opcion cu e resultado, pa keda invicto “somehow” y keda serka di e lider riba tabla.
E prome mita di wega tabata bastante balansa, e prome 15 minuut Dakota hungando nan wega di toke y teniendo e bala for di Nacional, pero e Dragonnan tabata bon den ‘cambia strategia durante wega’, y di pronto a cuminsa hasi pressing halto, sorprendiendo e linea defensivo di Dakota cu sa keda cu mucho tiki hende patras den defensa ora nan subi.
Asina e gol di Nacional a yega, na minuut 19, Devis Oliveros a haya su mes riba e hala robes di e Abehanan, net na rand di area penal, haya su mes “one on one” cu Nickenson Paul, cu pa un “split second” a desconcentra y ta pidi pa offside, pero e bandera ni pitaso no a yega, Oliveros ta los bai, drecha bala y ta saka un tiro potente y perfecto pa bati e porteria defendi pa Eric Abdul, Nacional 1 Dakota 0.
Wega ta sigui di banda pa banda, cu Nacional cu otro bala den tubo na minuut 25 den un tiro liber di Chito v/d Biezen, sigui pa un hugada controversial na minuut 26, unda cu un penalty no a wordo duna na e Dakoteronan. Den e ultimo 15 minuut nan di e prome tempo Dakota tabata mas cu bala, insistiendo mas buscando e empate, Fernando de Sousa a haya su mes den box, su so cu portero Adrian Donayre na minuut 37, pero no a logra anota, Donayre sin duda a salba su ekipo na varios ocasion.
Dakota buscando, tocando bala y hayando hopi chens, pero asina mes ta Nacional tabata e ekipo mas efectivo den e prome mita, ariba 1-0.
Den e di dos tempo Dakota a sigui insisti, buscando e gol di empate, pero ironicamente ta Nacional a hera anota atrobe, pero, Defferey Banton ta faya e gol di su bida net den cuminsamento di e di dos tempo, pa mas laat desperdicia otro chens di gol, increibel pero berdad. Jammer, Banton ta un hungado cu ta traha cu alma y cuerpo pa su ekipo, ta e ultimo “touch” ta hasi falta.
E entrada di Shemar Monticeuex den wega a cambia e fortunanan p’e Dakoteronan y di biaha nan por a haya un penalty na minuut 58, un man den area penal cu no a wordo gefluit. Pero cu mas insistencia, na minuut 60 ta Monticeuex mes ta duna un bunita pase na Fernando de Sousa cu a anota e gol di empate. Nacional 1 Dakota 1.
Un partido di hopi tension, y competitivo, un bataya fisico y strategico, pa banda di minuut 75 ta Dakota tabata ganando e wega fisico ey cu e cambionan aserta tambe di nan Director Tecnico David Abdul, cu a forsa Nacional hala mas atras den defensa sin por a contesta! E dirigente di Nacional, Dreyer Bracho, mester a contra aresta cu su mesun cambionan defensivo y ta scapa su ekipo y logra un punto toch.
Dakota por a bai cu e tres puntonan na final di e wega, pero no a logra anota mas te cu pitaso final. Bon wega, e miho te cu awor den Playoffs, pero lastima pa algun incidentenan anti-deportivo y expulsion den tempo extra ta haya mas atencion cu e gran partido aki mes.
Nos “Man of the Match” ta Leonardo Colmenarez, e defensor di Nacional.

robotstxt: allowed

filter: keep


text:
KRALENDIJK- E medidanan pa evitá plamamentu di e vírùs di corona tin impakto serio riba ekonomia di Boneiru. Esaki ta un sla pa no solamente empresarionan. Fundashonnan i organisashonnan ‘non-profit’ tambe ta eksperensiá momentunan difísil.
Hopi fundashon tin un kontrato di kuido ku Gobièrnu i ta risibí supsidio. Ya pa vários aña ta kòrta den supsidio di fundashonnan. Lokual ta trese un buraku den e finansa di e fundashonnan. Un buraku ku den e situashon aktual ta peligrá nan eksistensia.
Skol di baile, Dance Sensation Foundation, ta un organisashon non-profit ku tambe ta pasando den momentunan difísil. Nan grupo di enfoke ta entre otro hóbennan di ménos rekurso.
.Outor Marit Severijnse
“Te ku awor nos a sobrebibí pasó nos a trata na diferente manera kreativo pa yena e buraku finansiero. Pero e situashon di vírùs di corona ta pone ku awor esaki ta kasi imposibel”, Angele Cecilia fundadó di skol di baile ta bisa.
Añanan di supsidio inkompletu
Segun Cecilia, e skol di baile tin añanan ta risibí supsidio inkompletu di gobièrnu. Esaki ta trese preokupashon finansiero kuné. Nan a papia ku diferente gobièrnu na turno pero sin resultado.
“Nos a papia ku tur e diputadonan konserní, pero sin nunka haña un kontesta kla. E diputado aktual, Nina Den Heyer a bisa ku no tin sèn. Parse ku fundashonnan no ta prioridat di gobièrnu”, Cecilia ta bisa.
Mester di prosedura transparente
“Nos no ta pidi hopi. Solamente pa kompletá e montante ku a kòrta den e supsidio. I tambe nos ke pa gobièrnu bini ku un maneho i prosedura transparente. Duna klaridat pa ki motibu ta kòrta den e supsidio”, Cecilia ta asentuá.
Pa kompletá e supsidio, e skol di baile mester di kasi nuebe mil dòler èkstra pa luna. E suma aki ta nesesario mirando ku nan entrada di kontribushon di mayornan a baha. Hopi mayor ku tabata laborá den sektor turístiko a pèrdè trabou i sin entrada nan no por kontribuí.
Gobièrnu ta hasiendo investigashon
Diputado Den Heyer ta konsiente di e situashon agudo di algun fundashon. “Den 2018 e gobièrnu anterior a kòrta den supsidio di fundashonnan. Nos ta hasiendo investigashon pa wak si mester adaptá montante di supsidio.
Awor ku ta aliviando medidanan pa ku e vírùs di corona por haña mas klaridat di e daño pa organisashonnan.
Tokante e situashon di skol di baile, diputado ta reakshoná: “ Mi no ta kere ku gobièrnu lo benefisiá si nan sera porta. Nos lo wak ki posibilidat tin.”
Plataforma NGO (organisashon ku ta sostené fundashonnan) ta na altura ku tin vários fundashon den problema. “Nos ta inventarisando e nesesidat mas grandi bou di e fundashonnan. Pa wak na ki manera por duna sosten.”


text:
Oranjestad-“Cada dia e meta y pensamento di AVP den gobernacion di nos pais ta bira mas cla. Cu cada reto of dificultad nobo, cu cada cambio den mundo cu tin influencia riba nos pais, cu cada desicion den Reino of den nos pais cu tin impacto riba nos economia y riba calidad di bida di nos hendenan, cu cada uno di nan e principionan politico, economico, social cu ta guia e desicionnan di AVP, ta bira mas cla.” Lider di fraccion di AVP den Parlamento, Rene Herde’ a bisa esey ora e tabata splica desicionnan importante cu su fraccion a tuma den ultimo cinco añanan cu a pasa y e desicionnan cu tin na caminda. Segun Rene Herde’, AVP a bisa cu ta bay trece cambio. E cambionan ey no tabata tin di haci solamente cu stop e corupcion, abuso di poder, negligencia total di Pueblo y enrikesimiento di “friends and family” cu a conoce bou di gobiernonan di MEP. Rene Herde: “Si. E cambio mester a ensera e paro na e politica coruptivo di MEP. Pero mas cu esey, e cambio mester a ensera seguridad di entrada di Pueblo, den restablece y sigura forsa di fondonan social, den mas oportunidad pa hobennan, den respet pa e principio di “ley pa un y ley tur”, den cambionan economico, social y di infrastructura structural den nos pais, pa prepara nos pa retonan di futuro. Esey ta e curason di e cambionan cu nos a propone na Pueblo. Y nos ta realisando e cambionan aki tambe.”
ROBIN HOOD of WIN WIN
Oposicion na mas cu un ocasion a purba pinta e lider di AVP, sr. Mike Eman como “Robin Hood” y e fraccion di AVP como un grupo cu ta co’i placa di un y duna e otro. En realidad, loke AVP ta haci ta reparti tur cos miho y crea un situacion di WIN-WIN pa nos pais. Ora AVP a cambia e sistema di pensioen pa politiconan, a kita e previlegionan cu politiconan tabata tin y laga tur politico bay cu pensioen na e mes un edad cu resto di pueblo. (“ley pa un, ley pa tur”). Loke AVP a haci ora a introduci e ley di pensioen general pa tur trahado na pomp di gasoli, den tienda, restaurant y hotelnan, a sigura cu ora tur trahado baha cu pensioen pa e tin un miho entrada. Esta dos pensioen: e pensioen di behez y e pensioen di su hopi añanan di trabao. Anto a laga doñonan di trabou tambe paga p’e. Ora AVP a kita e prome mitar di BBO y a wak cu e prijsnan den supermarket y tiendanan no a baha, AVP a pone placa directamente den saco di Pueblo. AVP a duna trahadornan di gobierno e indexering cu nan no a haya pa 8 aña bou di MEP y a mehora nan posicion huridico. AVP a mehora e entrada di esnan cu ta depende di un ayudo social. AVP a mehora entrada di tur trahado den sector priva y di pensionadonan directamente cu e “reparatietoeslag”. AVP a usa placa di caha di gobierno pa e Pueblo mes. (Den tempo di MEP e tabata bay den saco di “friends and family”). Ora di baha e prijs di awa y coriente, AVP a scohe pa duna esnan cu menos entrada un rebaho mas grandi cu esnan cu tin un miho entrada. Kier men cu AVP no a kita nada di niun hende pa duna otro. AVP a reparti loke tin den un forma mas husto. AVP a laga esnan cu tin mas, parti cu esnan cu tin menos. Semper reparti tur cos mas husto. Semper wak pa esnan cu mas tin mester, haya un tiki mas.
AINDA FALTA
E maneho di reparti entrada miho, ta creando un pais mas husto. Pero nos sa miho cu niun otro cu nos tin un caminda largo di cana ainda. Ainda falta! Pero segun nos, esaki ta e caminda corecto pa cana. Enbez di kita di un y duna otro, nos tur ta carga tur peso hunto y laga mas hende carga e peso pa esnan cu tin menos forsa. Esaki ta segun nos e caminda husto. Esaki ta e liña berde den tur cos cu nos haci, segun Rene Herde’ di AVP.


text:
11-2020 – KvK ta informa encuanto recuperacion economico, inovacion y futuro di labor
Oranjestad – Camara di Comercio y Industria Aruba (KvK) ta comparti su pensamento riba e pasonan cu Aruba mester tuma pa por sigui dilanti. Aruba tin cu elimina e restriccionnan economico di un forma sistematico pa asina e fluho di entrada den forma di impuesto sigui drenta. Eventualmente e prestamonan mester wordo paga via impuestonan mas halto of gastonan mas abou. E organisacion “World Economic Forum” a indica e importancia di e di cuatro revolucion industrial y cu esaki e economia di trabounan temporario, cu contract pa tempo corto. E asina yama: gig economy. Hunto cu e sectornan prometedor cu a wordo identifica pa Aruba, nos por laga e mercado establece su mes y pa e ta liber pa bay den un forma independiente di e responsabilidadnan di Gobierno.
Tecnologia ta cambiando e structura di tur sectornan di nos economia y e sector laboral ta drentando den un periodo di incertidumbre. Pa por maneha e transicion ta un reto mes importante cu prepara pa e futuro di automatisacion.
E tipo di abilidadnan cu un empleado mester pa su trabou ta cambiando. Empleadonan ta continuamente wordo forsa pa siña y adapta na industrianan cu ta surgi. Segun cu tecnologia ta cambia e necesidadnan di haci negoshi, tanto e individuo como gobierno tin cu tuma paso pa compensa y desaroya e abilidadnan cu mester. Educacion tradicional hopi biaha no ta ekipa pa yuda desaroya e abilidadnan dinamico di e studiante. Hopi scol ta brinda educacion anticua y cu no ta match cu e abilidadnan mas moderno. E problema aki ta rekeri di un reforma extenso caminda cada individuo mester por desaroya su abilidadnan den locual e ta interesa y asina crece den e sector laboral.
Mientras cu educacion a mira progreso, e calidad y relevancia di educacion no a crece suficiente. Na mes momento e leynan gubernamental ta obstaculisa e desaroyo laboral. Leynan di educacion y labor mester wordo revisa pa asina nan por wordo activa den un forma mas relevante pa e mercado actual cu no ta para keto.
Tur persona, tanten cu e no ta violando ningun ley, mester por ta liber pa busca su interes den su forma di crece den mundo laboral, sea si ta como un ‘gig worker’, un contratista ‘on-call’ of cu un contract pa un periodo defini. Un empresario pues cu ta riba su mes y di e forma aki contribuyendo na nos economia. Banconan comercial tambe mester por brinda e apoyo financiero na e formanan nobo aki di labor y encurasha pa asina bin mas negoshinan nobo den e sectornan aki.
Mirando cu nos a sufri perdida door di turismo, tanto crucero como aereo, ta haci cu e sector publico y e sector priva mester stimula e cambionan necesario den un forma colectivo pa asina por garantiza e futuro di economia di Aruba y alabes adapta nos leynan cu cautela pa no perhudica nos economia.
Aruba, 5 mei 2020
Camara di Comercio y Industria (KvK)Scroll To Top


text:
Canando den pueblo mayoria caminda mi ta tende e mesun cos: gobierno tin prioridadnan robes. Na 2013 esaki caba tabata e caso pero e kehonan tabata menos. Pero awe 4 aña despues mester constata cu e inversionnan realisa pa Gobierno no ta creando e cuponan di trabou duradero asina necesario, no ta soluciona problemanan existente of no ta crea e alivio cu tanto nos famianan ta anhela. Pa colmo e inversionnan no ta produci extra placa pa caha di gobierno tampoco. Den hopi hogar aki na Aruba tin un tata/mama di famia cu ta busca un trabou fiho of tin yiunan cu a caba scol (EPB of EPI) cu no ta logra haya un trabou.
Pobresa alarmante
E sentimento real ta di desesperacion. Placa no ta yega mas y debenan si ta aumenta. Despues di paga nan debenan, no ta resta suficiente placa pa biba un bida digno. E pobresa na Aruba ta alarmante y esaki no ta nos como politico so cu ta cana cas pa cas ta experiencia esaki pero instancianan manera Rode Kruis y fundacionnan cu ta yuda riba e tereno aki tambe a constata cu tin pobresa na Aruba. Mester pone e hende bek central. Famianan mester tin e posibilidad pa progresa! Pueblo mester sinti su mes bek conecta cu Gobierno. Mester stop cu inversionnan (crea debenan innecesario) den cosnan cosmetico, cu no ta yuda nos hendenan mes biba mihor y cu no ta crea desaroyo of cuponan di trabou duradero. Inversionnan cu no ta yuda nos atende cu e pobresa cu ta sigui aumenta, problemanan social cu ta bira dia pa dia mas y mas y e criminalidad cu a bay for di man. No lubida tambe e problemanan grandi den enseñansa cual ta e futuro di un pais. Mester kibra cu e cultura di miedo cu ta reina na Aruba.
Nos pueblo mester por expresa den forma acertivo, sin ofende y e berdad cu mester wordo bisa. Nos mester por expresa nos opinion cu e meta pa cuestiona autoridad of cosnan malo pa asina nos por drecha nos pais y duna oido real na loke pueblo ta desea y anhela.No ta cuestion di ta contra un gobierno of ta di un color politico, pero nos tin e derecho y mas ainda, e obligacion, di cuestiona y expresa cosnan cu ta afecta nos tur y nos futuro generacion (nos yiunan y nos nietonan).
Calidad di enseñansa
Nos tin di cuestiona por ehempel di con un otro aña escolar ta bay inicia y e informacion ta cu lo mester bay traha cu klasnan mas grandi of cu extra klas, pero no sa si lo tin suficiente maestro pa para dilanti klas of asistente pa yuda nan.Tur esaki lo afecta e calidad di enseñansa y como consecuencia lo produci personanan menos bon prepara cual lo ta devastador pa un mihor desaroyo y un mihor futuro di pais Aruba. Cu muchanan di Noord posiblemente mester bay scol na San Nicolas (un problema ya pa algun aña). Esakinan no ta informacion cu a aparece diripiente! MEP a premira e problema aki y a laga tur cos cla cu tur e placa necesario pa traha e scol tan necesario na Noord. Por a uza fondonan pa crea mas scol of pa crea incentiva pa mas hende drenta enseñansa. Pakico warda te ora e baca hoga?
MEP manera semper lo percura pa locual ta prioridad bini tambe na prome lugar manera semper na bienestar di un y tur na Aruba.


text:
Kralendijk – Kralendijk – Gezaghèber Edison Rijna a risibí e di dos edishon di e buki Capita Selecta Caribisch Fiscaal Recht (Kapítulonan selektá di Derecho Fiskal Karibense) for di man di e fiskalista Jaap Roks. Jaap Roks ta spesialisá den derecho di impuesto boneriano. Capita Selecta Caribisch Fiscaal Recht na un manera úniko i komprendibel ta laga studiantenan i otro interesadonan sera konosí ku e área di derecho akí.
Capita Selecta Caribisch Fiscaal Recht ta brinda un perspektiva úniko pa tur hende ku ke sera konosí ku e tereno hurídiko akí. E buki ta adekuá komo manual den tantu siensia komo práktika. Tambe e material di lès ta obligatorio den diferenteestudio.
‘Nos ta purbaentusiasmá e futurostudiantenanku a lantana Boneiru pa legislashonfiskallokal’, segunJaapRoks. Despues di un estudio di derecho fiskalòfekonomiafiskal tin sufisienteoportunidat pa nan hasikarerana Boneiru, tantu den sektorpúblikokomoprivá.
E speransa ta pa duna un aporte ku e buki akí na regreso di e grupo di studiante akí pa Boneiru. Pa medio di e buki akí tin e posibilidat awor pa durante nan estudio kaba optené konosementu di legislashon lokal.


text:
Awe riba Dia Anti Tabako, laga nos realisá kuantu daño tabako i nikotina ta kousa nos prohimó, sernan kerí i nos mes. Tabako ta mata 7 mion hende na mundu tur aña i si nos no hasi algu, e sifra aki lo sigi subi. Tras di e sifranan aki tin hopi sufrimentu, tristesa den kasnan di famia, apsentensmo na trabou i gastunan haltu den e sektor di kuido.
Nos mester subi akseins riba produktonan di tabako, mester bin regla kon ta merkadiá e produktonan aki, prinsipalmente pa loke ta trata nos hóbennan, i mester bin pa lei, atvertensia di e peliger di huma riba empake di produktonan di tabako.
Mi ta orguyoso di a subi akseins riba sigaria komo Sekretario di Estado i a pusha e lei pa prohibí humamentu den lugánan ku un dak komo Parlamentario. E lucha no a kaba. E frontera nobo ta e sigaria elektróniko ku no ta reglamentá i ku keta bai ta venená nos ku nikotina. Pronto lo mi presentá un proposishon pa kon atendé ku e fenómeno di sigaria elektróniko.


text:
Pa añanan hopi esfuerso ta ser hasí pa stipulá un eksistensia mínimo pa Boneiru, basá riba un kantidat di rapòrt di investigashonnan sientífiko ku a hasi riba e situashon di pobresa riba nos isla. Mi por menshoná aki rapòrt Nibud, Regioplan, pero tambe rapòrtnan skirbí pa Ombudsman, Kolegio di derechonan humano i últimamente un rapòrt trahá pa Banko Mundial. Tur ta yega na e mesun konklushon, esta ku e entrada di nos hendenan ku ta risibí ònderstant i penshun di behes no ta alkansá pa kubri e gastunan básiko di tur luna ku ta entre otro paga hür di kas, paga awa, koriente, internèt i telefòn, transporte públiko, gastunan pa yu(kinderbijslag) i kuminda. Den Diálogo Sentral, partidonan -esta gobièrnu, organisashon di dunadónan di trabou i organisashonnan di e klase trahadó- a yega na un akuerdo pa subi suèldumínimo i kuné subi e “uitkeringen” manera ònderstant, penshun di behes i “kinderbijslag” na un nivel mas desente.
Den TweedeKamer na Hulanda despues di e debate último 16 di yüni, diferente moshon a keda presentá pa gobièrnu Hulandes stipulá e eksistensia mínimo di akuerdo ku e realidat di nos komunidat. Tur esaki den kuadro di kombatí pobresa ku ta un di e metanan tambe ku Nashonnan Uni ta preskribí. Un punto importante pa menshoná aki ta, ku miéntras ku na un banda ta oumentá e entrada, gobièrnunan mester pèrkurá pa gastunan no sigui subi, sino ta kargamentu di awa hiba laman antó pa kolmo den un makutu di kabana. Parlamento ta bai ku fakansi, Konseho Insular ta bai ku fakansi, pero bida di tur hende ta sigui normal i e situashon aki mester di atenshon.
Entre tantu apesar di tur e esfuersonan aki, nos por tuma nota ku tur produkto na pòmpnan di gasolin a subi, inkluso gas pa kushiná, i a anunsiá ku ta bai subi hür di kasnan di fundashon i awor a anunsiá ku a subi koriente basta pisá. I komo sifuera no ta basta, ya a anunsiá ku e supsidio ku Hulanda tabata duna WEB lo no t’ei mas na yanüari 2022 ku e konsekuensia ku na yanüari 2022 koriente probablemente lo sigui subi. Tambe lo stòp ku e supsidio ku gobièrnuHulandes tabata duna tur usuario pa ku “vastrecht” di koriente i awa i tambe e US$25 pa internèt.
Mundialmente ya tin anunsio ku ta bai subi transporte di merkansianan ku nos tin ku importá di afó. Tur esakinan manera tur hende por komprondé lo bai nifiká ku preis di produkto i servisionan aki na Boneiru lo bai subi, pues nos gastunan mensual lo oumentá. Esaki lo nifiká otro sla duru pa tantu esnan vulnerabel den nos komunidat, komo esnan ku ta traha, pero ku nan suèldu ta na nivel di suèldumínimo. en bes di mengua e pobresa esaki lo bai oumentá sin ku te ainda tin un vishon kon ta bai kompensá e subidanan di kosto di bida aki. Na Hulanda nos tin un gabinete demishonario ku ta bisa ku nan no mag ni por tuma ningun desishon, miéntras ku no tin un bista ki dia lo forma un gobièrnu nobo na Hulanda ku tur su konsekuensianan pa ku nos aki na Boneiru. E situashon ta realmente frustrante i sin perspektiva.
Mi ta hopi preokupá pa e situashon ku ta pinta nos dilanti i mi ta di opinion ku gobièrnu di Boneiru mester por presentá un plan kon ta bai atendé ku e gruponan vulnerabel den nos komunidat pa nan por wanta e gòlpi ku ta na kaminda. Un akshon ku nos a komprondé ta, ku gobièrnu pa loke ta luna di yüli, lo bai apsorbá e oumento di preis di koriente. Pa ken esaki lo ta aplikabel no ta konosí ni tampoko kiko lo bai pasa ku e otro lunanan. Mi opinion ta ku si gobièrnu ta bai apsorbá e oumento, hasi esaki pa e gruponan vulnerabel i no pa esnan ku por karga e oumento aki nan mes.
Pa mantené e preis di koriente na un nivel pagabel mester pensa tambe kon ta bai pone mas preshon riba i konvensé gobièrnuHulandes pa nan sigui karga nan responsabilidat di supsidiá WEB te ora WEB realisá produkshon di energia alternativo ku lo ta muchu mas barata ku aktualmente ta e kaso, Na Hulanda e tipo di oumentonan aki ta ser kargá pa miónes di hende, ta imposibel pa spera ku un komunidat chikí manera Boneiru (21 mil hende) por karga tur e oumentonan aki su so. Pa e islanan di Waddeneilanden tambe Hulanda tin un provishon pa kompensá e oumentonan aki.
Boneiru a bira parti di Hulanda i komo tal no mester tin diskushon kiko ta un nivel di bida akseptabel den Hulanda. Por hasi diferensiashon pero esaki semper mester ta na benefisio di Boneiru. Pa tal rason mi ta bolbe ripití loke mi a splika EersteKamer. Ta un echo ku e espektativanan ku a krea pa a sostené Laso Direkto na 10-10-10 no ta e realidat ku nos ta bibando aden 11 aña despues.Tin muchu indikashon ku en bes di promové un desaroyo sano, tin puntonan ku netamente ta stroba e desaroyo sano di nos isla.A yega e momentu pa nos sinta huntu i riba nivel polítiko analisá e kontenido di e relashon ku nos ta aden aktualmente for di 10-10-10 ku Hulanda.


text: Diasabra atardi a drenta informe di cu un homber a djies cana drenta un cas pasa paden bay te patras di e cas den Koningstraat, mesora a dirigi un patruya na e sitio. Na yegada di e patruya a bin compronde cu e homber a yega habri porta di cura y cana drenta manera ta na su cas e ta, ela cana bay patras y wak den un camber y tambe via e bentana di baño. E habitante despues di a yama polis ta puntr’e ken e ta kiko e ta haci na e cas aki y e habitante a pidie pa e bandona e sitio. Despues di un rato sin a bisa mucho cos cu e homber a sali bek net prome cu polis a yega pensando cu ta un cas di prostitucion ela drenta.


text:
Oranjestad – Esaki ta locual A.T.A. a presenta como un mensahe clave siman pasa. Cu mester sigui pone atencion na “value for money”, no kiermen cu Aruba ta mucho caro den bista di e bishitante, ni cu esaki ta un punto di preocupacion alarmante. Esaki no obstante cu ta reconoce cu e por ta parti di dialogo di bishitantenan y cu semper lo tin un grupo di bishitante cu lo regarda Aruba como mucho caro. Aruba su costo total, historicamente, semper tabata uno mas eleva compara cu otro destinacionnan. Aruba a sa di desaroya exitosamente, manteniendo e posicion aki y asina presentando cu mes como un destinacion cu ta bal e prijs eleva, y pues cu ta brinda e calidad di un vacacion cu ta bale la pena y cu ta bal e costo.
A base di investigacionnan cu A.T.A. a laga conduci na varios ocacion; ora compara otro destinacionnan cu ta considera competidonan den Caribe, Aruba no ta e destinacion mas caro. Nos ta cay ‘memey’ den e pool di 5 a 6 destinacion. Pero si, Aruba semper tabata parti di e pool di destinacionan mas costoso den e region.
Mester sigui eleva e calidad di experiencia, manera a bin ta hacie, y sigui pone atencion na brinda “value for money”. Hecho ta cu, esun cu bishita nos isla ta wordo pidi pa paga mas contrario cu otro opcion cu e por scoge pe. Y ofertanan di otro destinacion cu e bishitante por scoge for di dje ta hopi; den Caribe mes e competencia ta fuerte. Tin hopi destinacionnan cu entre otro hotelnan nobo cu ta wordo ofreci pa prijsnan abou pa asina yena cuponan di camber cu mester wordo yena.
Hecho ta cu Aruba a sa di sigui atrae e bishitante cu ta dispuesto pa paga e prijs eleva, un prijs cu a sigui subi e ultimo añanan. E aumenta aki ta consecuencia di entre otro e demanda fuerte cu tin pa Aruba como destinacion. Pues e bishitante di e perfil desea a sigui bishita Aruba y a sigui scoge pa Aruba, no obstante otro opcionnan. Esaki ta refleha den entre otro e siguiente crecementonan ‘averahe pa aña’ durante e periodo di 2011-2018: +3.7% “stay-over visitor arrivals”, +5% “cruise visitor arrivals”, +5.1% “tourism credit” (registra pa Banco Central di Aruba), +7.2% “revenue per available room” (RevPar) (registra pa AHATA).
Otro hecho ta cu e grado di satisfaccion cu A.T.A. ta midi bou di bishitantenan ta halto, incluso ora compara cu otro destinacionnan. Nos isla ta score halto pa cu entre otro, e experiencia cu ta ricibi na acomodacionnan, pa cu e hospitalidad di e personal trahando den e diferente acomodacionnan cu nos ta ofrece, pa cu nos gastronomia, e cordialidad di nos hendenan, e limpiesa di nos isla, nos playanan, y e bishitante ta sinti su mes sigur na Aruba- compara cu otro destinacionnan.
A.T.A. ta para pa sigui eleva calidad di e producto y servicio y pa sigui pone mas atencion na “value for money”. Considerando cu e vision di turismo ta pa crece den “value” mas cu crece den “volume”, den linea cu locual A.T.A. ta yama e modelo di crecemento turistico “High Value, Low Impact”, tambe considerando competencia fuerte y ofertanan competitivo eyfo y cu e consumidor ta mas exigente – principalmente ora e ta wordo pidi pa paga mas –, y considerando cu turismo lo keda e ingreso principal pa pais Aruba, e deseo lo ta pa turismo sigui trece mas economicamente. Asina e ta esencial pa sigui traha riba e “value” cu nos ta ofrece e turista pa locual nos ta pidi’e pa paga, y pa eleva esaki.
Esaki lo sigui yuda pa mantene e posicion di Aruba como un isla cu ta bal e prijs eleva. Tambe esaki lo yuda na incrementa locual cada bishitante ta laga atras; si e consumidor ta haña locual e ta spera y locual ta interese (por ehempel tipo di actividad / cuminda / producto etc.), asina e chens ta mas grandi cu e lo opta pa gasta mas y laga mas atras den nos economia.
Por ultimo mester corda cu eleva e experiencia kiermen tambe pone mas atencion pa nos medio ambiente y naturalesa, pero tambe mas control unda ta necesario.
Pues cu mester sigui pone atencion na “value for money”: no kiermen cu Aruba ta caro, of cu Aruba a bira caro pero cu mester sigui monitorea y eleva e bon calidad cu nos ta brinda nos bishitantenan.


text:
Aruba Bank ta duna danki na partners cu a aporta na Hato Drive-Thru Center
Diabierna, 4 di juni, 2021--Durante di un reunion informal awe mainta na Hato, Sra. Rocila Acosta, na nomber di gerencia di Aruba Bank, a gradici e representantenan di companianan y empleadonan cu a aporta na haci e Hato Drive-Thru Center un realidad.
Ela conta cu Aruba Bank lo sigui expande areanan di Drive-Thru Center den otro sectornan di nos isla, debi na e demanda halto di clientenan cu ta desea di haci uso di servicionan di “Self-Service”, facil y lihe.
E mainta ameno a conta cu presencia tambe di demas miembronan di gerencia di e banco, Peter Staal-Managing Director, Marleen van der Borgt-Executive Director, Nataly Simmons-Executive Director, y Gina Habibe-Executive Director.


text:
ORANJESTAD, 27 september 2020
Segun resumen di awe por tuma nota cu 119 persona mas a recupera, tin 10 caso nobo di Covid-19 di residente (27% "positive rate") y 2 di no-residente, total di activonan a baha cu 107 persona y ta na 871 awe, total di testnan haci ta 195, testnan haci bou di residentenan na laboratorio di hospital ta 37 y total di caso di fayecimento relata na Covid-19 ta keda mescos, 25.
Hospital ta informa cu tin un total di 43 persona interna di cual 12 ta den cuido intensivo y 31 ta isola riba piso general.


text:
Aña pasa a bini cu un concurso di pinta y kleur pa muchanan di kleuter te cu 3e klas: “Bo Mascota Faborito”.
E aña aki ta di tres aña cu ta organisa un concurso caminda a traves di nan pintura muchanan ta expresa y siña tocante Aruba su Ley di Cacho.
Pa pone e cherry riba e bolo, danki na Post Aruba N.V. 4 mucha lo tin e honor cu ta uza nan pintura como stampia na aña 2022.
E muchanan tabatin te diahuebs 23 di september pa a entrega nan pintura.
E comision a ricibi mas cu mil formulario di participacion.
Diaranson siman pasa e huradonan a pasa door di e pinturanan pa scoge 24 ganado; pa cada klas y cada tema tin un ganado. Mirando e talento destaca door di nos muchanan, a dicidi di nomina pa cada klas un mucha mas como ganado na di dos luga.
A invita 30 mucha, cada un cu 1 adulto, pa bin tuma nan regalo na Bestuurskantoor y saka potret cu nos Prome Minister Evelyn Wever-Croes, Minister Ursell Arends y Minister Endy Croes.
E nomber di e 30 muchanan ta:
Representantenan di Post Aruba N.V. tambe tabata presente pa anuncia e 4 ganadonan di stampia.
E 4 temanan y e ganadonan di stampia di e concurso di pintamento “Stima Bo Cacho” 2021 ta:
Prome Minister di Aruba ta contento cu e comision ta sigui purba inculca e respet pa nos Ley di Cacho y e amor pa mascota cerca nos muchanan. E comision kier gradici tur cu na un forma of otro a aporta pa haci e dia aki uno sumamente inolvidabel pa nos muchanan. Un danki special ta bay na tur e scolnan cu a participa activamente y tambe na e mayornan cu a percura pa nan yiunan participa.


text:
KRALENDIJK – Moveshon nan den farandula di Boneiru ta sigui kayente. E último siman nan aki tin diferente kombersashon a tuma lugá pa formashon di un banda nobo riba nos isla i manera ta konosí ya tin dos persona a informá ku nan no ta forma parti mas di e banda enkuestion. Ta trata aki di e kantante Jurnick Clarenda i e trompetista Philip Bernabela. Awor a drenta e informe na redakshon di Radio Live99.9FM ku un di e pilánan den frònt di e agrupashon musikal Fenty Music, Gerald Alberto tambe a entregá su karta di retiro na maneho di e banda nèt despues di un presentashon durante ‘Taste of Bonaire’. Esaki ta otro gòlpi pa e banda. Gerald ta un di e hóbennan ku tabata tei for di inisio i a krese komo kantante den Fenty Music. Radio Live99.9FM a aserká Janou Troeman ku ta forma parti di maneho di Fenty Music ku e pregunta ku ta bèrdat nan a risibí karta di retiro di Gerald despues di e presentashon den kaya i su kontesta tabata: “Esei ta kuadra, Gerald a entregá na mi persona su karta di retiro. Esei a sosodé algun ratu pasá. Nos a kombersa i Gerald ta habrí pa seré bunita”.
Un di e personanan ku ta hungando un ròl importante den formashon di e banda nobo ta e Boneriano Jairo Evertsz. Den siman tras di lomba te asta Dwight Leoneta tabata na Boneiru pa duna un man na ensayonan ku ya a ranka sali pa lokual ta e banda nobo.
Riba un video i pòtrèt ku ta kore rònt riba medio sosial por mira durante un ensayo di e banda nobo diferente kara konosí i algun persona ku ta formando parti ahinda di Fenty Music. Pues lo no ta un sorpresa ku lo bai tin mas miembro di tripulashon di e barku ku lo bandoná esaki un ora pa otro.


text:
Oranjestad, 28 di maart, 2021 – Crisis Team ta desea di informa comunidad di Aruba cu lamentablemente debi na e situacion actual di e Pandemia no por tene actividadnan di Caminda di Cruz of otro actividadnan publico pafor di edificio di iglesia of centro spiritual durante di e dianan di Siman Santo.
Bao di e actual Ministeriële regeling no ta permiti pa aglomera den grupo ni cana den grupo durante henter dia. Ademas tin Toque de Queda tambe cual ta prohibi pa cualkier persona por ta riba caya entre 10 or di anochi y 5 or di mainta. Crisis Team ta spera cu un y tur tuma nota di e medidanan na vigor cual ta pa proteccion di henter nos comunidad. Aña pasa tampoco por a tene Caminda di Cruz lamentablemente y pa e mesun motibonan. Den siguiente dianan e programa di vacunacion lo wordo acelera y amplia, y pronto si e casonan positivo pa dia baha, por cuminsa flexibilisa e medidanan.


text:
MADRID – E departamento di impuesto di Spaña ta considera Aruba y 47 otro pais of region como Paraiso fiscal. Esaki e portal Spaño ABC ta bisa diaranson den un raportahe, cu ta liga na e noticia di e papelnan di Pandora. No tin indicacion ainda cu tin hende di Aruba cu ta envolvi si den e scandal mas nobo aki. Pero, ta haci mencion si cu Aruba ta riba e lista di paisnan cu ta considera como e Paraiso fiscal.
UNION EUROPEO
E informacion ta interesante considerando cu for di 2019 Conseho di Union Europeo a dicidi pa retira Aruba for di e lista di pais no cooperative na efectonan fiscal, ‘despues di a contrae varios compromiso cu UE. Aruba ainda tabata riba e lista akin a 2017.
PAISNAN PARAISO FISCAL
Mientrastanto e portal Spaño ta sigui bisa cu dentro de Europa ta consideraMonaco, San Marino, Luxemburgo, Liechtenstein, Isla de Man, Malta y Chipre como paraisonan fiscal. E resto di nombernan ta aparace Caiman Islands, British and American Virgin Islands, Monserat y Aruba.
Esaki ta e lista completo:
Principado di Andorra
Aruba
Sultanato de Brunéi
Emiratos Árabes Unidos
Hong-Kong
Antigua y Barbuda
Barbados
Islas Caimanes
Republica de=i Dominica
Fiji
Jamaica
Islas Malvinas
Islas Marianas
Montserrat
Islas Salomón
Santa Lucía
Islas Turcas y Caicos
Islas Vírgenes Británicas
Reino Hachemita de Jordania
República de Liberia
Gran Ducado de Luxemburgo
Principado de Mónaco
República de Panamá
República de Seychelles
Antillas Neerlandesas
Emirato del Estado de Baréin
República de Chipre
Gibraltar
Anguila
Las Bahamas
Islas Bermudas
Islas Cook
Granada
Islas de Guernesey y de Jersey
República de Malta
Isla de Man
Mauricio
República de Naurú
San Vicente y las Granadinas
República de Trinidad y Tobago
República de Vanuatu
Islas Vírgenes de Estados Unidos de América
República Libanesa
Principado de Liechtenstein
Macao
Sultanato de Omán
República de San Marino
República de Singapur
NEW MEXICO – E actor Mericano Alec Baldwin a kibra su silencio diabierna, un dia despues cu accidentalmente e la tira un director di camarografo mata y herida un director di cine. “No tin palabra pa descrubi mi tristeza”, e actor a bisa riba su cuenta di twitter. “Un señora, un mama, y un colega stima di nos”. E ta referi na Haylyna Hutchins (42) cu a fayece a consecuencia di e incidente. Tabata riba e lugar di filmacion di e pelicula nobo Rust cu Baldwin a tira un arma cu mester tabata uno ‘falso’.
SANTA FE – Conocido productor y actor di cine Mericano Alec Baldwin (63) a tira un camarografo mata y herida un productor di cine cu un arma ‘falso’ diahuebs. E arma ta esunan cu ta wordo usa den pelicula. Pero algo a bay robez y e arma a resulta mortal. Tur esaki a sosode na e sitio di produccion di un pelicula nobo ‘Rust’ na New Mexico. E camarografo tabata hefe di su departamento, Halyna Hutchins, 42 y e productor Joel Souza, 48. Oficialmente no a acusa Baldwin cu e caso aki ainda. E ta bou di investigacion. Baldwin a duna su declaracion si na polis, y tabata hopi conmovi pa loke a sosode. No ta prome biaha cu un arma ‘falso’ pa pelicula ta resulta un arma mortal. Den pasado dos actor a yega di fayece caba ora cu a usa un arma cu tabata ‘falso’, pero a resulta defecto. E armanan aki mester tira blanco, pero aparentemente tabatin municion real den esaki.
CARLTON – Restonan parcial humano haya pa autoridadnan Mericano e siman aki, a keda confirma diahuebs pa e agencia federal policial (FBI) Mericano di ta di e hoben Brian Laundrie, pareha di Gabby Petito cu tabata perdi pa mas di un luna caba. E restonan a wordo haya den un area na Carlton Florida diaranson, banda di loke tabata mustra di ta artefactonan di Laundrie. Un luna prome ora cu a haya e curpa di Petito, Laundrie a bira ‘un persona di interes’ den e caso aki. Awor e mes ta morto. E caso a hala atencion nacional y internacional. E pareha tabata biaha rond di Merca, ora cu diripiente lo a surgi problema entre nan.
AMSTERDAM – E chens ta grandi cu nos ta haya nos confronta cu un variante mas contagiable di Coronavirus. Asina specialistanan ta bisa na Inglatera y Hulanda. E ta un variante cu ta origina na Inglagera y ta 10% mas contagiabel cu esun di Delta. Esey por traduci den mas hospitalisacion na Hulanda. E version nobo a haya e nomber AY.4.2. y tabata motibo caba pa Hulanda cera frontera cu Maruecco.
MADRID – Corte Spaño diaranson a dicta atrobe cu mester extradite e ex spion Venezolano Hugo Carvajal pa Merca. Asina e portal Britanico BBC ta raporta. Atrobe, pasobra den pasado caba a dicta (2019) pa e wordo extradita, pero despues a cambia di pensamento. E ta wordo busca na Merca pa cargo di traficacion di droga y colaboracion cu e grupo terorista Colombiano Farc. Segun e portal, por ta tambe cu Carvajal por tin informacion importante incriminatorio contra presidente Venezolano Nicolas Maduro. Na 2019 Carvajal a kibra relacion cu Maduro y a huy pa Spaña. E veredicto di awe ta sigui e decision di gobierno Spaño pa no otorga sr Carvajal asilo politico.
PARKLAND – E homber Nicolaz Cruz (21) awe mainta a admiti culpabilidad pa a tira 17 persona mata riba tereno di Marjory Stoneman Douglas High School na Parkland, Florida dia 14 di februari 2018. E ta algo inusual cu ta sosode, ora cu un persona admiti culpabildad na inicio di e caso. Esey ta pone e ora cu e caso no tin cu tuma lugar mas y ta djis pasa pa sentencia e persona. Huez Elizabeth Scherer repetidamente a puntra e homber y cada bez e tabata contesta cu e ta admiti. Su admission por resulta den castigo di prison di bida largo. Esaki ta considera e caso di tiroteo masivo mas serio na Merca, mas cu esun di Columbine High School unda cu 15 persona a resulta morto na 1999.


text:
KARNI FRESKU FOR DI COLOMBIA GANADERONAN COLOMBIANO A BISHITÁ MINISTER DI SALUBRIDAT, MEDIO AMBIENTE I NATURLESA SEÑORA SUZY CAMELIA-RÖMER
KARNI FRESKU FOR DI COLOMBIA GANADERONAN COLOMBIANO A BISHITÁ MINISTER DI SALUBRIDAT, MEDIO AMBIENTE I NATURLESA SEÑORA SUZY CAMELIA-RÖMER
Willemstad 2 di yüni 2017- Dos ganadero Colombiano tabata di bishita serka Minister Suzy Camelia-Römer pa interkambiá ku e titular di Salubridat, Medio Ambiente i Naturalesa riba e tema di karni ku aktualmente ta hopi den diskushon aki na Kòrsou. Nan a duna informashon di kon ta atendé ku karni na Colombia, kua ta e normanan di higiena i kalidat ku ta apliká einan i di nan interes pa invertí den un sentro di distribushon i benta di karni na Kòrsou i via Kòrsou pa otro islanan den nos serkanía. Nan a duna e Minister informashon tékniko tokante e proseso kon ta atendé ku karni for di e animal bibu te na e karni riba e tayó di e konsumidó, pa asina e por husga mas mihó e informashon ku e ta risibiendo di e situashon ku a surgi enkuanto karni kongelá ku ta bou di investigashon i inspekshon regular aktualmente aki na Kòrsou.
E ganaderonan, Juan Pablo Gómez i Victor Montejo, ta representá e Frigorífiko Guadalupe i ta sondeando e posibilidat pa invertí den i establesé un presensia di karni Colombiano na Kòrsou. Minister Suzy Camelia-Römer a indiká ku e ta habrí pa kualke inisiativa ku ta garantisá produktonan di kalidat, pagabel i saludabel pa nos komunidat. Huntu ku e ganaderonan tabatin Dr. Camilo Acevedo, Presidente di e Cámara de Comercio Colombo Centroamericana y de El Caribe kual pa 12 aña kaba ta promoviendo komersio entre Colombia y Kòrsou.
E delegashon a bishitá tambe Servisio Veterinario ku ta kai bou di e Ministerio di Salubridat, Medio Ambiente i Naturalesa na unda nan a haña un bon bista di kiko ta e normanan i eksigensianan ta pa atendé ku karni aki na Kòrsou.


text:
KRALENDIJK – Spesialmente imigrantenan latinoamerikano na Boneiru ta teme pa nan empleo. Na momentu ku mester prolongá nan pèrmit di trabou ta bai duna preferensia na trahadónan lokal. Ministerio di Asuntunan Sosial i Empleo (SZW) entrante promé di febrüari awor ta pone un fin na e maneho di toleransia ku a hiba pa añanan riba e tereno aki.
E hòmber peruano Luis Rodriguez Gamarro a bisa ku loke ta bai pasa aki ta bai trese hopi doló pa imigrantenan. “Esaki ta bai kousa daño i sufrimentu enorme na imigrantenan ku ta hasiendo nan trabou legalmente riba e isla. No tin stabilidat di trabou.”
Un kontribushon di Belkis Osepa
Rodriguez Gamarro mes ta traha legalmente na Boneiru komo karpinté i por sigui hasi su trabou. Pero e konosé hopi latino ku ta teme pa nan empleo i bida riba e isla. Nan ta bini for di Colombia, Venezuela, Perú, Repúblika Dominikano i tambe for di Haiti. Un parti grandi di e imigrantenan aki ta traha den sektor di konstrukshon, hóreka i dunamentu di servisio. Nan ta gana entre 4 pa 7 dòler pa ora.
Ilegal
Rodriguez Gamarro: “Tin imigrante ku a laga nan famia bin biba legalmente Boneiru. E muchanan ta bai skol aki. Ademas Si awor nan bai pèrdè nan pèrmit di trabou nan lo mester entregá tur kos. Sin pèrmit di trabou i sin trabou nan ta ilegal i mester sali for di e isla.”
E ministerio di SZW a kuminsá entrante promé di sèptèmber ku un investigashon di merkado laboral na momentu ku drenta un petishon pa prolongá pèrmit di trabou di un trahadó imigrante. Ta mèldu e vakatura pa mira ku si tin trahadónan lokal (desempleá) ku por hasi e trabou. Esaki ta stipulá den e lei di BES ku ta rigi labor di stranheronan. Sin e pèrmit di trabou aki imigrantenan — anke nan tin pèrmit di estadia — no por traha. Te 31 di ougùstùs no tabata hasi e investigashon aki di merkado laboral. Djabièrnè último a anunsiá ku lo posponé e medida.
“Dor di e intrankilidat grandi bou di tantu e doñonan di trabou komo e trahadónan for di eksterior, sigur teniendo kuenta ku nan no tabata bon prepará, a disidí di no hasi e investigashon di merkado te 31 di yanüari”, e ministerio di SZW i Gobièrnu di Entidat Públiko Boneiru (OLB) ta skirbi den un deklarashon konhunto.
E inkietut ku ta biba bou di trahadónan imigrante ta real. Abogado Michiel Bijkerk, lider di Partido Pro Hustisia & Union (PHU), ta sostené e imigrantenan i ta duna guia na un akshon di firma komo protesta kontra e medidanan anunsiá.
Preferensia
Segun Michiel Bijkerk, aki ta trata di un maneho nobo, pasobra tin sigur 10 aña ku no a apliká e lei konserní. “Natural ta asina ku trahadónan lokal mester haña trabou i tambe preferensia riba trahadónan stranhero. Pero e imigrantenan ku ta aki a bira parti di nos komunidat i nos mester trata nan nèchi.”
Bijkerk ta boga pa bini un paro di entrada di imigrante te ora ku solushoná e problema di desempleo riba e isla. Boneiru tin segun kalkulashon entre tres pa kuater mil imigrante. E medida ta toka sigur 600 imigrante.
Doñonan di trabou
Tambe e doñonan di trabou na unda nan ta empleá, ta keda perhudiká, segun e kolombiano Arnaldo Castellanos. E ta doño di un kompania ku ta hasi instalashon eléktriko. “Esaki ta kousa hopi sufrimentu pa e trahadó í e doño di trabou. Si mi tin un imigrante ku eksperensia i responsabilidat ta trahando pa kuater aña kaba serka mi, den kende mi tin konfiansa, awor ku e medida aki lo mi mester kambi’é pa un hende ku mi mester bai guia di nobo atrobe.” Castellanos tambe ta di opinion ku no mester laga imigrantenan nobo drenta Boneiru pa traha.
Entrante promé di febrüari e maneho di toleransia ku tabatin pa loke ta trata dunamentu di pèrmit di trabou definitivamente ta terminá i ku lo mantené e investigashon di merkado laboral estriktamente. Mientrastantu e imigrantenan, doñonan di trabou i Michiel Bijkerk ta sigui ku nan akshon di firma.
Outor Belkis Osepa


text:
Oranjestad-Diadomingo atardi Minister di Cultura, Otmar Oduber tabata presente na Centro di Bario Brasil, unda cu a celebra Nos Cultura en grande. E dia aki tabatin diferente actividad cultural y Mercado di Santa Rosa tabata pariba unda cu nos comunidad un biaha mas a disfruta di e variedad grandi di productonan local.
Pa 3:30 atardi e Gran Parada Cultural a cuminsa cu un cantidad grandi di participante y sigur a resalta Minister Oduber, kende a participa activamente den dje hunto cu dos di su yiunan. El a bisa cu e Parada Cultural aki ta uno hopi bunita y e ta sinti su mes hopi orguyoso y contento di por ta parti di dje.
Riba e pregunta di e pakico el a dicidi di participa activamente den dje, el a contesta cu esaki ta algo cu e ta sinti, cu e tin un amor grandi pa nos cultura y pa tal motibo tambe el a pidi pa por a haya e cartera aki bou di su ministerio. E ta di opinion cu hopi cos grandi por wordo haci pa engrandece nos cultura y ta aplaudi e iniciativa di Centro di Bario Brasil pa organiza un parada una ta rindi homenahe na nos cultura y e biaha aki recordando specialmente nos mama di cultura Bernadina Growell.
Por a compronde cu esaki ta e promer biaha cu un Minister di Cultura ta participa activamente den e parada y Minister Oduber a indica cu esaki ta algo cu el a sinti pa haci, e ta un manera pa promove y duna realce na nos cultura.
El a bisa tambe cu tanto Ministerio di Cultura como Departamento di Cultura lo contribui na engrandece e Parada Cultural di Centro di Bario Brasil. Ya caba e ta bay aparece den e calendario cultural di nos isla. E ta un parada cu no solamente nos hendenan por disfruta di dje, pero tambe nos bishitantenan, asina nan ta haya un bista y sabor di kico nos cultura ta y kico e ta representa.
Finalizando Minister Otmar Oduber a expresa cu e ta recomenda tur hende pa tur aña presencia y participa den e Parada Cultural, pasobra e ta un experiencia unico unda cu nos Cultura ta sobresali. El a felicita Centro di Bario Brasil y tur organizador pa un parada hopi bunita honrando nos cultura.


text:
DEN HAAG – E parlamentonan di Aruba, Kòrsou, Sint Maarten i Hulanda awe riba e di dos dia di e Deliberashon Interparlamentario di Reino (IPKO) a palabrá e situashon prekario na Venezuela. Un pregunta importante ta kon ta trata ku e konsekuenshanan di esaki, ku por sinti kaba riba e islanan.
Segun e miembro di Staten arubano René Herdé tin mas i mas atrako ‘liá na seudoturismo’ for di Venezuela. E ke men venesolano ku ta keda riba un di e islanan ABC, ta kometé un òf mas krímen, i ta baha bai nan pais bèk rápidamente.
André Bosman (Hulanda) ke pa e islanan pèrkurá pa e struktura legal ta na òrdu. E ta haña ku ta un bon plan pa introdusí deber di visa pa venesolano pa asina tene refugiado afó na frontera.
Areglo ESTA
E islanan no ke esaki. “E ora ei bo ta sera sierto porta, pa turista i invershonista”. Alex Rosaria (Kòrsou) ta bisa. “Ademas, refugiado riba barku no ta aster visa. Sino nunka kubano lo no a bai Merka.”
Sí Rosaria ta boga pa un skrinmentu reforsá na frontera. Na lugá di un obligashon pa tin visa e ta pensa na un areglo ESTA manera Estádos Unídos konosé.
Kapasidat di akohida
Herdé ta haña ku e kapasidatnan físiko i organisatorio di su isla ta muchu chikí. Lo el a preferá di manda refugiado bai paisnan mas grandi ku mihó previshon, pero esaki no por asin’asina. Tambe ta parse manera e instanshanan outorisá den e paisnan envolví ta kompartí poko informashon. Esaki parsialmente tin di hasi ku e sensitividat di e tópiko.
Venezuela
Mayoria di pueblo venezolano ta biba bou di e márgen di pobresa. E pais ta hañ’é den un krísis polítiko, ekonómiko i sosial profundo. Kriminalidat ta ekstremadamente haltu .
Outor Pieter Hofmann


text:
E seleccion di futbol di Aruba ta bon prepara pa su weganan, asina Ronald Gomez a comparti. Formando parti di e team di Aruba e ta nota esfuerso y dedicacion cu tur miembro a y ta haci pa asina bay bon prepara pa e wega nan dilanti. Gomez ta conta cu e preparacionnan aki a cuminsa un 5 siman atras, prome cu e coach di Hulanda a yega. A ricibi aporte valioso for di Glen Sambo, Maurice Escalona y Giovanni Thode cu a cuminsa e proceso di preparacion na e team di Aruba. Esaki sigur a yuda enormemente, e hugadornan local a uni y a presenta na training, cu nan a tuma hopi na serio. Esaki sin duda tabata un bon comienso pa e seleccion aki.
Ronald ta bisa cu na momento cu e Bondscoach Rini Coolen a yega acompaña pa su “assistant coach” Henk Brugge a duna e team e boost di positivismo cu sigur ta conta riba dje. Como hungador esaki ta e di dos biaha cu e ta encontra cu e Coach Coolen y ta mira e aporte grandi cu e ta trece na e team. Ta un momento importante cu esunnan cu ta fungi como staf technico lo pasa door di dje, un trayectoria nobo y di experiencia pa asina acumula y siña mas posibel. Ronald Gomez a bisa por ultimo cu esaki lo hisa e nivel di futbol di nos pais y di cual lo trece e positivismo den e team.
Alavez Ronald Gomez, kende ta un Trainer/Coach diploma, awor ta mira y compronde e systema cu Rini Coolen ta implementando pa asina por enfrenta e 2 contrincantenan. Su persona ta experencia esaki como hungador pero tambe como entrenador y ta siñando di cada training cu e ta asisti bou di entrenador Rini Coolen. Locual ta yena su persona cu satisfacion y alegria ta e oportunidad cu AVB ta brinda e 3 coachnan ariba menciona, kendenan tambe ta coachnan diploma, pa gana experencia pa un dia nan mes lo ta para na cabez di e seleccion nacional. Esaki ta muestra di un vision di AVB caminda cu ta brinda nos juinan di tera e oportunidad pa crece den nan funcion como Trainer/Coach aki na Aruba.


text:
Minister di Enseyansa y Deporte Endy Croes tin un solo meta, pa mehora enseñansa di Aruba y tambe e deporte di Aruba. Riba un diadomingo e mandatario a invita Sidney Ponson Charity Foundation pa reuni entre otro pa intercambia pensamentonan riba e proyecto grandi na bubali cu e fundacion tin pa nos muchanan y hobenan.
Tambe a elebora riba e tremendo Wahoo Shootout cu lo tuma luga proximamente 4 di december 2021. Sidney Ponson Charity Foundation ta sumamente contento cu e mandatario a mustra su gratitud y sosoten pa ayudo pa cu e evento y proyectonan cu ta na caminda.
Tambe e mandatario a intercambia ideanan y pensamentonan deportivo pa futuro con e fundacion Sidney Ponson Charity Foundation y ministerio di deporte por traha hunto na bienestar di deporte den su totalidad.
E reunion a bay den un bon ambiente unda cu a mandatario a mustra su vision pa deporte di Aruba y tambe e conocido pelotero Sidney ponson a mustra su plannan cu e tin pa yuda e desaroyo di deporte na Aruba.
For di ambos banda ta mustra mas cu dispuesto pa traha hunto pa un solo meta cu ta deporte di Aruba y nos muchanan y hobenan di Aruba, pa sigui den e bon caminda pa nan tin un deporte pa motoivanan y yudanan sigui crece y desaroya.
Sidney Ponson Charity Foundation ta gradici Minister Endy Croes pa a habri su portanan riba un diadomingo atardi y asina mustra cu deporte no tin dia ni ora. Tambe Sidney Ponson ta gradici Milton Croes cu a join den e reunion cu ta mustra un biaha mas e vision pa traha hunto, y cu kier mehora deporte den su totalidad aki na Aruba.


text:
Peticion pa coregi e fout y unda ta indica e foutnan.
Coreccion di fout den dato di un marca durante e proceso di inscripcion
Descripcion
Ta posibel pa corigi e datonan di bo marca den caso cu bo a entrega informacion incorecto di e imagennan, fout den scritura of print di un marca of e datonan di un marca. Por procesa (coregi) fout den e producto y servicionan entrega of fout di print den e marca unicamente den caso cu no tin cu haci un investigacion di novedad di nobo. Si esaki ta e caso, tin cu presenta un peticion nobo pa e marca.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
E costo pa coreccion ta:
Cuanto tempo ta dura pa hay'e?
Dos siman


text:
Semper na Aruba hende por a disfruta sinta riba caya, unda ta combersa, scucha musica y pasa un rato agradabe den grupo. Pero door cu a bin cambio y e ley nobo ta indica cu no mag di disfruta mas manera antes riba caya. Soba dje na San Nicolas ya ta morto. Ttur diabierna e grupo di Tony Bosch ta bin San Nicolas pa pasa un rato agradabel.
Nan ta bini hunto dilanti studio di MassiveFM y ta forma un ambiente den un forma trankilo, cual ta hala atencion di nos bishitantenan. Un biaha mas diabierna nan a bini hunto, pero a haya bishita di Cuerpo Policial. E agente a splica e grupo den un forma trankilo cu e ley a cambia. Y esaki ta bisa cu no por bebe den grupo riba caminda di publico.
E agentenan policial a pidi e grupo pa bandona e area. E grupo a respeta e ordo policial, a piki nan cosnan y bandona e sitio.


text:
ORANJESTAD, Aruba – 28 mei 2020
Departamento di Salud Publico DVG Y Gobierno di Aruba awe tardi a ricibi e informacion cu e ultimo persona cu tawata interna den ICU cu e virus di COVID-19 a test negativo. Esaki nifica cu e persona no tin e virus activo mas den su sistema y awor ta recuperando den Dr. Horacio Oduber Hospital.
Esaki ta haci cu nos cifras di persona recupera ta aumenta na 98 y caso activo di COVID-19 ta na e momento aki 0.
Departamento di Salud Publico y Gobierno di Aruba ta desea di felicita e Crisis Team completo pa nan aporte y consehonan brinda cu a yuda Gobierno den tuma e miho desicionnan. Tambe un palabra di danki ta bay na tur esnan cu a traha den prome linea (frontliners) y na comunidad completo cu a pone nan confiansa den e capacidad di nos profesionalnan y a sigui tur conseho y instruccion duna.
Pa nos sigui logra nos mester sigui aplica tur e medidanan di prevencion manera DVG ta recomenda. Distanciamento fisico-social, laba man y si bo tin sintoma keda cas y consulta cu bo dokter di cas.
Un biaha mas pabien pueblo di Aruba pa e gran diciplina y solidaridad demostra durante tur e simannan cu a transcuri, Uni nos ta Vence!


text:
No ta tur pais ta exigi un COVID-19 test pa por drenta, pa sa cua pais ta exigi esaki ta necesario pa e biahero informa su mes di esaki cerca e aerolinea cu e ta bay biaha cu ne.
DVG pa e motibo aki kier informa cu pa haci e COVID-19 test necesario pa por biaha ta e biahero tin cu tuma contacto cu un laboratorio cu ta brinda e servicio di testing dentro di e tempo stipula.
Pa haci un COVID-19 test pa por biaha e ciudadano NO mester yama dokter di cas, tampoco mester yama DVG y no mester aplica pa e test via e sistema di test online. E proceduranan aki ta unicamente pa personanan cu tin sintoma di COVID.
Pues pa haya un COVID-19 test pa por biaha e biahero mester tuma contacto cu un laboratorio cu ta brinda e servicio di test pa laga haci e COVID-19 test necesario


text:
ORANJESTAD (AAN) – Ex-minister Paul Croes, a declara pa prensa cu el a sali for di Corte un poco desapunta, despues di a scucha e sentencia.
El a splica cu despues di un sentencia di cinco aña di detencion a baha na cuater y nan a hacie awo tres, cu sigur ta un adelanto pero no locual a wordo premira. “Mi ta sinti cu basta cos cu nos a trece padilanti na e tres hueznan, no a wordo teni na consideracion. Mi a lesa un rato e sentencia y hopi cos a wordo tuma ‘kort door de bocht’, pero na e momentonan aki lo mi haci un evaluacion cu mi abogado, hunto cu mi famia, kico ta e miho decision pa sigui aworaki”, Paul Croes a expresa.
El a reitera cu nan ta personanan luchado y lo keda lucha. Croes a subraya cu sigur nan no ta contento cu e sentencia aki, pero e ta hopi contento cu su señora tambe a duna un declaracion y el a keda liber di locual nan a acuse di dje; nan a lastre den e caso aki y awo el a haya razon for di e tres hueznan.
“Esey, seguramente, ta un consuelo pa nos. E ta algo positivo, pero nos lo bay evalua un rato pa ki motibo, por ehemplo, e tres hueznan no a tuma den consideracion e nobenta dianan cu mi a keda den isolacion, erornan haci door di Ministerio Publico, e embergadura di e caso aki mes tambe, y tur esey nos kier bay discuti e momentonan aki, cu nos team di abogado pa mira si ta keda espacio, pa un siguiente paso”, Croes a comenta.
El a menciona cu e no kier divulga nada mas na e momento aki, ya cu apenas un rato prome e sentencia a wordo lesa. Croes a subraya cu el a keda straña cu e sentencia na haltura di e caso pero nan ta soldat y no ta muri, nan ta keda lucha.
El a expresa cu nan sa cu na e momentonan aki tin hopi hende na Aruba cu ta pasando den situacionnan hopi dificil, y aunke e no ta bisa cu su caso ta facil, absolutamente, si pone den perspectiva e ta duna nan animo pa sigui pa dilanti.
“Esey ta e mensahe cu mi tin, en todo caso, pa henter nos pueblo. Den un situacion malo cu bo por ta pasando aden, nunca, nunca give up. Semper sigui lucha”, Paul Croes a subraya.
Melony Croes, casa di Paul Croes, tambe a duna un declaracion pa prensa, y a bisa cu Ministerio Publico no a apela contra dje, pero e si a apela bek contra nan, pasobra e no ta dispuesto di paga ni un ora pa algo cu e no a haci.
“Y esaki a wordo confirma awe dilanti tres Huez y mi ta wanta mi declaracion te aki”, e dama a expresa.
https://diario.aw/categories/noticia/general/paul-croes-a-sali-desapunta-for-di-corte-despues-di-a-scucha-su-sentencia#sigProId9a649d0cb9


text:
Kico por ta e efecto di stress riba bo salud mental?
Oranjestad, Aruba – E temporada di crisis relaciona cu Covid-19 por duna hende stress. E stress aki por crea un efecto negativo riba e salud mental, caminda un persona cu hopi stress por desaroya un depresion.
E peliger por ta mas grandi pa un persona cu den pasado a yega di experiencia un depresion. Den e temporada dificil aki, tin un chens mas grandi cu e persona aki por haya un recaida y por cay atrobe den un depresion.
Depresion ta un enfermedad mental cu ta bay hopi mas leu cu e sentimentonan. Por ehempel ora di ta sinti sin animo y ora bo ta sinti tristesa. E sentimentonan aki, sin animo y tristo, ta algo cu ta wordo splica como sentimentonan pasahero. Esaki ta nifica cu e sentimentonan por dura un paar di dia solamente caminda ta papia di sintomanan leve. Un ehempel ta cu ora cu bo ta sinti bo sin animo of tristo pa tempo corto, semper tin cos cu por haci bo contento y por saca bo for di e estado tristo aki. No obstante tin hende cu ta experiencia e sentimentonan aki di un forma mas profundo, pa un periodo hopi mas largo y esaki por significa cu ta trata di un estado di depresion.
Si bo ta un of conoce un persona cu ta sinti su mes sin animo of tristo den e temporada aki di crisis, corda cu e ta importante pa expresa esaki cu un profesional. Den un forma anonimo y GRATIS por tuma contacto cu nos na 2810909 pa combersa un poco di locual cu ta pone bo sinti bo sin animo y tristo. Nos tey tur dia di dialuna pa diadomingo, di 2pm te cu 10pm na 2810909.
Un mensahe di Sociaal Crisisplan.


text:
Kamerlingh Onnesstraat – Diamars atardi pa mas o menos 5:45 polis ta haya informacion di un accidente, ariba crusada conoci di R.C.A .
Informacion adicional tawata bisa cu tin dos persona herida.
Na yegada enberdad polis a bin topa cu e accidente, entre un Nissan Sentra y Chevrolet Spark.
Tanto den e Sentra y Spark tawata tin persona herida. Na e sitio nos a compronde cu, e Spark a subi crusada y dal e Sentra.
Den Nissan Sentra e cabayero a ricibi un kap ariba cabes, cu tawata sangra basta. Den e Spark un otro cabayero a haya golpi den pecho y tawata keha di basta dolor.
E boksmento manera semper ariba e crusada aki, falta di duna preferencia. Pues tin chauffeur sea nan no conoce e crusada of no sa reglanan di trafico y ta gewoon yega subi caminda cu tur su consecuencia. Mester bin un cambio na e crusada aki, e lo mester wordo cambia pa un rotonde. Ta constantemente tin accidente na e sitio aki, tin biaha mas cu un biaha pa dia.
Dos ambulance a presenta y a hiba ambos persona direccion hospitaal pa tratamento.


text:
Caya Frere Caspar – Dialuna mainta pasa di 7’or, pues basta trempan polis a wordo pidi na un adres na Paradijs.
Eynan paramediconan lo tawata bezig cu un persona. Tawata trata di un hende homber rond di 40 aña.
Segun informacion e cabayero lo tin un condicion di curason pre existente. Dialuna a habri y e cabayero lo a lanta y tawata ok, unda cu despues a haye ariba vloer den e cas.
Paramediconan na yegada mesora a drenta den accion, pero ya basta minuut a pasa y mucho mas no por a haci.
E homber Ashford I. lo tawata traha na Douane.
Nos ta extende nos palabra di condolencia na su pareha y famia.


text:
Segun sr. Ariën Cadó
KRALENDIJK – Nan a tende rueda di prensa di Gezaghebber sr. Edison Rijna djaweps último i nada no a kambia pa nan pa loke ta trata sentronan di gym. Nan tin ku keda será, nan no tin entrada i gastunan di lokenan ku tin ku kumpli kuné ta sigui subi ketu bai. Esaki sr. Ariën Cadó ku su sentro di gym situá na Kaya Industria, a bisa den entrevista ku boso sirbidor Ibi Piar siman pasá. Ta tende si e primintimentunan ketu bai manera sèmper pero sin nada konkreto i sin yudansa. Aña pasá nan a primintí, e aña aki nan ta primintiendo atrobe. Den e konferensha di prensa djaweps último a tende e pregunta na Gezaghebber sr. Edison Rijna, kiko tei pasa ku nan? Si e rikunan ta sigui bira mas riku, e pobernan mas pober?Kontesta tabata ku ta haña e sosten finansiero. E sosten finansiero no ta algu ku ta alkansá pa hasi mashá kuné. Ta bisa ku nos ta wòrdu yudá, nan ta gañando, e kos ei no ta pasando. E loke ta referí na dje ta $761,- kubo tin ku biba kuné. Bo tin ku paga awa ku lus kuné, bo tin ku paga e edifisio di gym kuné, bo tin ku paga seguro, ABB. Esei no ta yega, e problema ei nan tin pues aworakí i no ta laga gymnan habri. E no sa ta ken ta konsehá Gezaghebber, pero segun e, e hendenan aki nunka a hasi un deporte i ta manera kos ku tin rabia riba deporte na Boneiru, ya ku nan ta vris deporte di Boneiru kompletamente. E deportenan entre otro futbòl ku por praktiká na airu liber tambe ta pará ketu bai. Nan no sa kiko ta bezig kuné i tin ku stop di primintí sin kumpli, pero hasiè i hasié awó. Esei tin ku sosodé. Esnan ku ta konsehá nos Gezaghebber, nan mester kita dos luna di nan salario pa nan sinti i sa kiku nan di gym será sin entrana ta pasando aden i ta sinti aworakí. Pasó nan si ta sigui kobra, doñonan di sentronan di gym si nò i ta nan ta den problema. Segun sr. Cadó mas aleu, e no sa kiku tei pasa, a alargá e medidanan ku 2 siman mas i nan no sa kiku ta bai pasa ku nan aworakí, anto ku un sistema ku si bo no bai bakuná no ta habri e lugánan, manera un stail di menasa. Dos siman mas sin entrada i nan gastunan si ta sigui akumulá i subi ketu bai sin por kumpli ku esakinan i ta bai mas den debe.
Segun doño di gym sr. Ariën Cadó
Ta keda na primintimentu ku ta yega un kaminda ku nan no por mas
Kosnan ta kanando malu malu i hende riba nan ku tin ku paga, bo tin ku paga awa i lus, bo tin ku paga e edifisio, di kua pa ku e fin di luna aki ta bai bira hopi difísil pa hasi eseinan. E loke bo ta haña di $761,- no por hasi nada kuné. Pasó e fiansa kubo tin na banko, banko ta kita su sèn, loke ta nifiká ku e sèn ei bo no ta mir’é mes, bo ta keda den debe ketu bai. Ta e problema ei nan tin ku e primintimentu manera aña pasá ku e la pèrdè 15 mil ku e tabatin warda pa hasi otro kos kuné, pero mester a paga su gastunan i esei a bai. A pidié tur su informashonnan di kosnan ku e tin ku paga, al fin al kaba nan a manda bisa ku nan no ta paga nigoshi, pero nan a keda paga otronan si i nan komo empresario chikitu muri numa. Ta eseinan ta pasando aktualmente na Boneiru i no ta hasiendo nada pa yuda Boneiru ku e situashon aki. Riba nos pregunta ku no a aserká gobièrnu riba esaki, sr. Cadó a bisa ku manera sèmper e primintimentu ta bini pero nada no ta pasando ainda. Por ehèmpel un ABB ku mester a wòrdu pasá dia 15 último, pero kon e por paga si su nigoshi ya ta bai 2 luna será. Kon ta bai paga, si bo kore paga kos sin sa ki dia bo ta habri, kiko bo ta bai kome despues i tin un famia di kria? Mas aleu di akuerdo ku sr. Cadó, nan man ta hopi krusá aworakí. E la bisa ku e no ke nan sèn, djis habri su negoshi òf laga nan drai sikiera riba 15 hende pa nan mes por kubri nan gastunan. Pero nan ta opta pa NÒ i no sa ken ta bini ku tipo di kosnan asina. Esaki ta duné e sentimentu ku ta manera ku nan ke mata deporte di Boneiru kompletamente. Pasó futbòl, sòftbòl, beisbòl i gym, tur ta pará pero tòg nan ta habri lugánan di diskotèk i lugánan ku ta bende alkohòl komo sifuera ku alkohòl ta mas importante ku e deporte di Boneiru. Stadion por ehèmpel di akuerdo ku sr. Cadó, ta un lugá habrí i ta puntra dikon nan no por hunga futbòl den dje? E sigur no por komprondé te ainda kiko ta e problema ku nan no por habri, segun sr. Ariën Cadó a bisa den entrevista ku boso sirbidor Ibi Piar siman pasá, tresiendo tambe dilanti ku a yega un kaminda ku nan no por mas.


text:
Veilige School
Kico e protocol Traha na un Scol Safe ta encera?
Protocol
Dia 24 di november 2011 Stichting Katholiek Onderwijs Aruba (SKOA), Cuerpo Policial, Ministerio Publico, Fundacion Comunidad y Criminalidad (SMC), Fundacion Telefon pa Hubentud y Departamento di Enseñansa Aruba, a firma e protocol “Traha na un Scol Safe”.
E organisacionnan menciona ta traha hunto pa mehora e siguridad fisico y emocional di alumno y maestronan di scol na Aruba. Pa logra e meta lo introduci e metodo “Traha na un Scol Safe” y su manual den e añanan nos dilanti.
Punto di salida di e acuerdo unico entre e campo di enseñansa y husticia ta cu scol mester ta un hogar safe, tanto riba tereno fisico como riba tereno emocional pa tur alumno y docente como tambe pa e mayornan, cabesante y demas personal di scol.
Tur hende mester sinti nan mes na cas na scol. E mester ta un ambiente cu ta brinda siguridad y cu ta stimula e desaroyo di tur hoben y na unda tin oido pa nan problema y preocupacion.
Pa logra esaki instancianan y organisacionnan den enseñansa y husticia a cera cabes y a haci un serie di palabracionnan cu ta encera:
- e calidad di enseñansa
- e maneho di cuido y siguridad na scolnan
- e cooperacion entre scolnan y organisacionnan cu por duna sosten na e scolnan
- e informacion pa alumnonan y nan mayornan
- e sosten di Departamento di Enseñansa Aruba
Kico ta e maneho di siguridad na scol?
E maneho di siguridad na scol
A keda palabra cu di awor pa dilanti lo hiba un maneho di siguridad cu lo basa su mes riba e metodo “Traha na un Scol Safe”.
E publicacion a wordo desaroya pa Fundacion Comunidad y Criminalidad hunto cu Telefon pa Hubentud, conforme e Tratado Internacional di Derecho di Mucha. E maneho di siguridad ta encera (entre otro) cu e directivanan di scol lo promove siguridad y cuido na scol y lo bin cu reglanan special pa bringa comportacion indesea y posiblemente castigabel. E reglanan lo encera tambe e prevencion cu cada scol por hiba. Un ehempel ta e control di locker, tas y paña. Pero tambe lesnan di comunicacion y negocia entre docente y alumno (social skills) ta forma parti di e prevencion aki.
SKOA ta e prome directiva cu ta firma e protocol y di awor pa dilanti, SKOA y Polis lo traha mucho mas hunto. Pa cuminsa tur scol lo wordo adopta pa un bario-regisseur di Cuerpo Policial. Cada bario-regisseur lo haya un scol na su encargo, cu cual e lo coopera activamente. E alumno y docentenan lo topa ‘nan’ bario-regisseur frecuentemente.
Banda di esey SKOA lo traha activamente hunto cu Polis ora di mantene ley y ordo na scol. Pa haci e cooperacion posibel, Cuerpo Policial lo yega na acuerdonan cu e scolnan tocante surveillance riba tereno di scol, detencion di sospechoso y control preventivo riba arma y droga.
SKOA y Cuerpo Policial lo topa regularmente pa papia tocante e factornan di riesgo y prevencion na scol y di incidente y casonan cu a sosode den e periodo ey. E bario-regisseur lo fungi como personanan di contacto pa Polis.
E scolnan a compromete nan mes mediante e protocol, pa ora tin sospecho cu a comete un acto castigabel, cu ta raporta esaki inmediatamente na Polis. Cuerpo Policial y Ministerio Publico a compromete nan mes pa duna prioridad na e meldingnan aki y traha lihe riba e denuncianan.
Pakico un scol sigur?
Tin diferente motibo pakico scolnan na Aruba ta cumpli cu e aspectonan di un ‘scol sigur’. Scolnan ta hunga un papel hopi importante den desaroyo di mucha y hoben. Cu su tarea pedagogico y educativo scol ta aporta directamente na institucion y desaroyo di comunidad. Inverti den formacion y educacion di hoben ta inverti den desaroyo duradero. Pa por siña y traha bon y contento, e mucha y e maestro mester sinti nan mes fisicamente y emocionalmente sigur. Lamentablemente esaki no ta tur ora e caso. Sa tin caso den cua ta surpasa e liña di comportacion, tanto di parti di adultonan den y rond di scol como di e alumnonan.
Den casonan similar mester actua planifica, cu huicio, ta riba e mesun liña y consecuente, tanto di parti di adultonan den y rond di scol como di e alumnonan. Esaki ta exigi un maneho cu mira riba un scol sigur.
Kico ta e riesgonan den scol?
Si nos kier of no, tur hende sa tuma riesgo, conscientemente of inconscientemente.
-
Tin biaha un alumno ta demanda cierto atencion specifico y ta actua na un manera peligroso;
-
Tin biaha e presion den grupo bou di e alumnonan ta asina grandi cu peliger ta menasa;
-
Tin biaha circunstancia (malesa, morto, problema di capacidad, falta di placa) ta pone cu no ta tene cuenta cu reglanan di siguridad na scol (porta na yabi, bentana cera)
Fuera di esey por surgi situacionnan peligroso externo; desgracia, candela, molester di awa of pronostico di un horcan. No ta tur ora por garantisa siguridad, scolnan por bira consciente si di e riesgo y siguridad y tuma e precaucionnan preventivo y represivo necesario pa esaki.
Kico ta e dominionan di siguridad?
Siguridad ta amplio
Ora ta trata di siguridad nos ta pensa lihe riba precaucionnan cu tin di haber cu siguridad fisico, manera un bon muraya rond di school, vigilancia y portanan cu alarma. Sinembargo siguridad ta hopi mas cu esaki y tin di haber cu:
-
e dominio espacial, e aspectonan den y rond di e edificio di scol;
-
e dominio institucional, e cooperacion entre scol y e diferente partnernan (aliadonan);
-
e dominio social, e contactonan dentro di scol, cuido di alumno y maestro y e clima di e scol;
-
e dominio criminologico, factornan cu por tin delincuencia y comportacion no desea como consecuencia, manera termento, posesion y uzo di arma, alcohol y droga.
-
e dominio di enseñansa, e calidad di enseñansa: con atractivo e lesnan ta, e profesionalismo di e docentenan y e resultadonan den enseñansa.
E cinco dominionan no ta para riba nan mes, pero ta influencia otro continuamente. Den cada un di e dominionan tin factor(nan) di riesgo cu ta causa insiguridad den y rond di scol.
Kico ta e factornan di proteccion den un scol sigur?
Factornan di proteccion den un scol sigur
Banda di e factornan di proteccion tin algun tambe cu ta aporta positivamente na siguridad den scol. Factornan di proteccion ta e precaucion cu scol por tuma pa combati factornan di riesgo y haci e siguridad den scol mas grandi. Si haci un investigacion di e factornan di proteccion tin tres palabra clave cu ta resalta: atencion personal, participacion y mantencion di regla.
-
Atencion personal: alumnonan kier pa reconoce nan y duna nan merito. Si nan haci algo bon, nan kier tende esaki. Si nan tin problema, nan kier pa scucha nan. Y si nan sali for di man, nan kier pa hala nan atencion- aunke cu nan lo no admiti esaki publicamente. Den corto bisa, alumnonan kier ‘wordo mira’.
-
Participacion: door di participacion, alumnonan ta sinti nan mes mas liga na scol y uni cu otro. Si alumnonan mag di tuma decision riba maneho, siguridad y actividadnan (di scol), esaki lo influencia nan sentido di responsabilidad na un manera positivo.
-
Mantencion di regla: reglanan mester ta cla tanto pa alumno como pa personal, mescos ta conta pa e consecuencianan mara na kibramento di regla. Atencion pa mantencion di regla ta crucial. Ta fastioso pa mantene tur regla cu ta na vigor actualisa dentro di scol. Ta posibel por ehempel pa no solamente publica nan visualmente, pero pa trata tambe cada luna na pone un regla central.
Atencion personal, participacion, cuido y mantencion di regla ta sumamente importante pa un ambiente positivo y un bon clima na scol. Nan no ta solamente e base pa un ambiente di (siña) sigur, nan ta tambe principionan cu ta surgi for di e Tratado di Derecho di mucha. For di e Tratado aki ta surgi cu cada mucha ta conta, tin espacio pa diferencia, cu ta scucha nan ora di tuma decision cu ta concerni nan y cu e guia cu nan ta haya ta concorda cu nan capacidadnan di desaroyo.
Cua ta e partidonan (partners) cu ta forma parti di e protocol?
E prome partidonan cu ta forma parti di e protocol ta Stichting Katholiek Onderwijs Aruba (SKOA), Cuerpo Policial Arubano, Ministerio Publico, Departamento di Enseñansa Aruba, Telefon pa Hubentud y Fundacion Comunidad y Criminalidad (SMC).
E organisacionnan aki kier compromete nan mes conhuntamente pa e siguridad emocional y fisico di alumno- y maestronan den scolnan Arubano. E intencion ta pa otro directiva di scolnan y mas instancia y NGO uni nan mes na e protocol.
Lo desaroya un manual di guia pa e diferente nivelnan di educacion. Lo introduci e prome manual, pa Enseñansa avansa, na cuminsamento di aña 2012. A base di instruccion, training y tayer lo instrui e scolnan cua ta e principionan di un scol sigur. Directiva di SKOA ta e prome cu a indica cu esaki lo tuma luga den tur scol di SKOA.
E manual “Traha na un Scol Safe” (2012) a bira posibel danki na financiamento di UNESCO y di Ministerio di Asuntonan Interior y Relacionnan den Reino. Firmamento di e protocol a tuma luga diahuebs 24 di november den un ambiente ameno den auditorio di Colegio EPI.
Pa mas informacion por tuma contacto cu Stichting Maatschappij & Criminaliteit na (SMC) smcaruba@gmail.com
Download
Por download e documentonan:
- Gids voor het Primair Onderwijs (2016)
- Gids voor het Voortgezet Onderwijs (2012)
- Survey Primair Onderwijs schooljaar 2017-2018 (2019)
for di e siguiente link:
Noticia
- Encuesta “Veilige School” scol secundario (2/17/2021)
- Exitoso encuentro di DEA tocante siguridad na scol (11/6/2019)
- Project Broken 2018 (7/6/2018)
- Encuesta “Veilige School” (6/8/2018)
- Scol y e situacion di Tempo (11/20/2016)
- Scol y e situacion di Tempo (9/29/2016)
- Resultado di proyecto anti-bullying (9/1/2016)
- Ministerio di Enseñansa lo financia Proyecto “anti-Bullying” pa tur scol (11/18/2015)
- Proyecto “Veilige School” reactiva (5/20/2015)
- Werken aan een Veilige School (9/6/2012)
- Lo fiha un Protocol di Comportacion na Scol (4/20/2015)
- Protocol “Traha na un Scol Safe” (6/4/2012)
- Protocol pa siguridad na scol (12/5/2011)
Info / Contact
Departamento di Enseñansa Aruba (DEA)Scroll To Top


text:
Fundacion Scol di Musica Arubano, funda na aña 1953, tin como meta promove arte di musica y tur arte similar en general y particularmente duna les den e artenan aki. E fundacion ta consisti di un directiva, un gerencia, un cuerpo administrativo, un cuerpo di docente y servicio di mantencion.
For di 10 di september 1998 e scol di musica a haya e nomber di ‘Scol di Musica Rufo Wever’ y e tin como mision duna un aporte na e formacion musical optimal na Aruba.
Den vision di e scol di musica ta duna hopi atencion na e desaroyo musical di studiantenan tanto riba tereno clasico como riba e tereno popular, p’asina nan por participa na eventonan social y cultural na Aruba.
E scol ta duna les di entre otro piano, gitara clasico y electrico, gitara bas, percusion, cuarta, fio, trompet, blokfluit, canto y AMV (Algemene Muziekale Vorming). E lesnan ta tuma luga na Oranjestad, San Nicolas y Santa Cruz.
Scol di Musica Rufo Wever (AMRW)
Fundacion Scol di Musica Arubano, funda na aña 1953, tin como meta promove arte di musica y tur arte similar en general y particularmente duna les den e artenan aki. E fundacion ta consisti di un directiva, un gerencia, un cuerpo administrativo, un cuerpo di docente y servicio di mantencion.


text:
Title
ELMAR cla pa conkista 20% di mercado di auto di Aruba
Meter Read Registration Custom Code
ORANJESTAD, Aruba – 8 di januari 2016: Durante un evento special teni na nan oficina situa na Hato, ELMAR a trece tur e doñonan di EV cars (autonan electrico) hunto pa asina den un forma ameno siña conoce otro y sondea kico ta e necesidadnan di e comunidad chikito aki, pero cu ta creciendo rapido. Wanda Broeksema gerente di e departamento “Servicio na Cliente” a splica cu a invita tur e doñonan y tur a bin cu nan auto creando un “car show” eynan mes. Un di e prome metanan di e evento ta pa crea un comunidad di EV cars na nos isla. Fuera di esey a invita e car dealernan na e evento special aki pa intercambia ideanan cu tur esunnan interesa.
“E sondeo ta pa nos haya sa mas kico ta e necesidadnan di e comunidad aki, cu ta creciendo poco poco pasobra no tin sentido pa traha riba un infrastructura cu no ta acopla na necesidadnan di e consumidor,” segun Wanda Broeksema. E la sigui bisa cu empleadonan di ELMAR presente a suministra tur informacion na tur cu tabata interesa. “Esaki ta hopi importante pa ELMAR mes y esunnan cu tin un auto di coriente caba y hasta pa esunnan pensando pa cumpra un”.
Na e edificio di ELMAR situa na Hato y na Aeropuerto ya caba tin stacionnan pa recarga autonan di coriente y mester analisa unda mas tin cu bin cu nan pa asina por brinda e servicio adecua.
Business Development Officer na ELMAR, esta Elthon Lampe, cu hopi entusiasmo a bisa cu esaki ta e prome evento di EV Cars cu ELMAR ta tene cu diferente meta. “E prome ta pa crea e EV Community, o sea, crea e ambiente unda tur e doñonan di auto electrico por siña conoce otro, comparti nan experiencia y hopi mas,” e ta splica. Tambe a invita esunnan cu tin interes pa cumpra un di e tipo di autonan aki pa asina nan por tende di esunnan cu ya caba ta disfrutando di nan.
“Naturalmente, ELMAR ta bende coriente y nos ta mira esaki como un mercado nobo pa diversifica. Esaki ta un mercado cu a wordo domina pa añanan largo pa e industria petrolero. Autonan ta core cu gasolin of diesel y na Aruba ainda nos ta hopi dependiente di e combustibel aki. Pero mirando e desaroyo cu tin riba energia sostenibel, unda ya caba nos ta instalando panelnan solar, anto por bisa cu auto electrico tambe ta cay den nos vision di mantene un desaroyo sostenibel,” asina Elthon Lampe a agrega.
Fuera di trece e EV community hunto, tambe ELMAR a organisa e evento aki pa haya informacion di doñonan di EV cars. “Ya caba nos a instala un sistema nobo pa recarga e autonan aki na aeropuerto. E ta un sistema smart cu ora e recarga e auto e ta uza e momentonan oportuno cu tin den e grid y recarga e auto kisas na un tarifa mas abao. Esaki ta loke nos ta focus riba dje awe pa analisa si tin demanda pa e sistemanan aki na Aruba”, di acuerdo cu Elthon Lampe.
No necesariamente e desaroyo nobo y moderno aki lo bay bira un peso mas grandi riba e red di ELMAR, mirando e rumbo cu Aruba ta tumando riba eficiencia di energia. “Si nos mira loke ta pasando den e ultimo añanan na Aruba pa loke ta coriente, anto bo ta ripara cu a bay over na aparatonan mas eficiente. Hopi hende a cambia nan airconan pa inverter y hopi mas. Esey ta nifica cu hopi capacidad riba e red di ELMAR a bira liber. Nos tin un capacidad awor aki pa bay cu sigur un 20% di e mercado di auto. Esey ta hopi auto mes mester bira di coriente,” asina Wanda Broeksema a aclaria.
E evento organisa pa ELMAR haya masha bon reaccion di e invitadonan y tur a pidi pa tene mas di e tipo di eventonan asina, suministra mas informacion posibel y cu nan ta convenci cu educando e publico, lo conscientisa mas hende pa haci e cambio logico pa promove mas sostenibilidad y stuur auto cu ta core riba coriente en bes di gasolin of diesel. ELMAR ta invita tur doñonan di un auto di coriente cu no tabata presente na e evento y cu ta desea di keda na altura di desaroyonan den e industria aki, pa subi e website di www.elmar.aw/ev of check e pagina di ELMAR riba Facebook pa por keda bon informa.
Frequently Asked Questions
-
I have trouble with my electricity, how will N.V. Elmar assist me?
In case you are experiencing full or partial outage the customer should make sure that it is not a tripped breaker or a blown fuse. If all of these are working properly you should contact N.V. Elmar at (297) 523-7147 and we will respond to your querie. In case you are experiencing dim or flickering lights, please contact Elmar and we will investigate the issue. If the issue is with your internal wiring you should contact a certified electrician for assistance.X
-
There was a power outage in my neighborhood and my appliances got damaged, will N.V. Elmar provide me with new ones?
According to our connection terms, N.V. Elmar is not responsible for possible damages to any electronic devices as consequence of a power outage.X
-
What should be done when the customer is deceased, in order to transfer ownership of the account?
The applicant must supply the certified death certificate (overlijdingsakte) as well as the valid proof of the official heir of the property, authorization of the majority of heirs and valid proof of indentification.X
-
I was involved in an accident and have damaged N.V. Elmar’s property, what do I need to do?
Call N.V. Elmar immediately and we will assess the damage. We advise to call the police and your insurance company.X
-
Can I place: signs, flags or a basketball hoop on a pole?
For safety and assets protection, it is prohibited by law to add any object to the poles. All foreign objects attached to our poles will be removed.X


text:
Prolongashon di Èrfpagt (Wederuitgifte)
KIKO TA PROLONGASHON DI ÈRFPAGT?
En general ta duna terenonan di Gobièrnu den forma di èrfpagt. Gobièrnu ta duna un akuerdo di èrfpagt pa un periodo definí. E término pa èrfpagt pa bibienda ta maksimal 60 aña. Si akaso bo término
a yega su maksimo, Gobièrnu ta ofresé bo un akuerdo di èrfpagt nobo. Esaki yama Prolongashon di derechi di Èrfpagt (Wederuitgifte).
Dikon prolongá?
Konforme e lei i reglamentu vigente bo mester tin un akuerdo válido pa por hasi uzo di tereno di Gobièrnu. Den 3 luna despues di tèrminashon di e periodo di èrfpagt mester yega na un akuerdo nobo di emishon. Si akaso esaki no sosodé, Gobièrnu tin derechi pa tuma e tereno i tur loke tin riba dje den beslag ku kompensashon pa daño.
Mester registrá tèrminashon di e término di èrfpagt den Registro Públiko (Kadaster). Esaki por tin konsekuensianan negativo.
Si akaso bo tin un hipotek, bo banko ta eksigí pa bo tin un akuerdo di èrfpagt válido.
Si akaso bo kier bende bo kas tambe bo mester tin un akuerdo di èrfpagt válido.
Kon mi por sa ki ora mi akuerdo di èrfpagt a vense?
Bo akta di èrfpagt ta stipulá e fecha ku bo término di èrfpagt ta drenta na vigor i kon largu esaki ta dura. Por tuma kontakto tambe ku Domeinbeheer pa kontrolá te ki dia bo término di èrfpagt ta kana.
Ki mi mester hasi?
Si akaso bo término di èrfpagt no a kaba ainda, abo mes no mester hasi nada. Na final di e término bo ta risibí un proposishon nobo di Domeinbeheer. Si akaso bo término di èrfpagt a kaba sin ku bo risibí un proposishon nobo, bo mester tuma kontakto ku Domeinbeheer. Domeinbeheer ta informá bo e ora ei tokante renobashon di bo èrfpagt.
Kiko ta e prosedura?
Na momentu ku e término di èrfpagt kaduká bo ta risibí un proposishon pa re-emishon di e èrfpagt serka Domeinbeheer (bo mes tambe por tuma e inisiativa di hasi petishon pa re-emishon). Denter di 4 siman bo mester indiká, por eskrito, si bo ta bai di akuerdo ku e proposishon. Si akaso bo ta di akuerdo, bo ta firma e proposishon i lo traha e dekreto definitivo pa re-emishon di e tereno di èrfpagt. Seguidamente mester pasa e akta pa re-emishon di e tereno di èrfpagt serka un notario.
Si akaso bo no ta di akuerdo ku e proposishon, lo tèrminá e akuerdo di èrfpagt i Gobièrnu por pone e derechi di èrfpagt di e tereno i e konstrukshon(nan) riba dje na findishi.
Kiko ta e kostonan?
Ora ta trata di re-emishon bo lo tin e siguiente kostonan:
- Kostonan di Notario: mester laga un notario pasa e akta nobo. E persona ku a apliká pa èrfpagt ta paga e kostonan aki.
- Si akaso esaki ta aplikabel, kosto pa establesé e derechi di hipotek riba e èrfpagt nobo.
- Suma nobo di kanòn: ta determiná e kanòn di èrfpagt ku mester paga konforme e ‘Grondwaardeboek’. E kanòn di èrfpagt ta suma 6% di e balor di e tereno.
Durante di e periodo di bo akuerdo di èrfpagt e balor di tereno a subi. Dor di esaki bo suma anual di bo término di èrfpagt lo ta mas haltu ku e suma aktual.
‘Grondwaardeboek’
Ora ta trata di re-emishon bo lo tin e siguiente kostonan:
E balor di tereno den e diferente barionan di Kòrsou ta keda stipulá pa taksadónan independiente i nan ta skibí den e Grondwaardeboek.
DOKUMENTONAN NESESARIO
Sierto dokumento ta nesesario pa atendé kada kaso. Den e kaso aki, e dokumentonan ku sigur ta nesesario ta:
- Formulario di petishon (tuma i yena esaki na Sentro di Servisio di Domeinbeheer)
- Bo sédula òf pasport válido (na Sentro di Servisio di Domeinbeheer ta saka kopia di esaki
- Akta di èrfpagt ku a òf ta bai kaduká
- Revishon por eskrito di Kadaster (inzage)
Tene kuenta ku ta posibel ku den sierto kaso spesífiko tin mester di dokumento adishonal.


text:
Unda cu nos bay, unda nos bira, falta di cifra confiabel ta haci tur discusion bira inutil. Si ta trata di refineria, of di enseñansa, of entrada di gobierno, pa no papia mes di cifra di criminalidad, riba tur tereno te cierto haltura no por discuti drechi pasobra ningun hende tin e cifranan basico pa sustenta esey. Y si acaso nan tin cifra, nan ta hunga todopoderoso wantando e informacion pa nan mes mientras ta purba mata e contrincante cu informacion cu e no tin. Den tur wega y den tur deporte, ta palabra di antemano kico lo ta e hermentnan cu por uza den e competencia. Ta na Aruba so tin di nos ta pretende cu nan ta practica ‘fair play’ mientras cu ta purba crea bentaha riba e adversario scondiendo arma?
Laga nos djis resumi loke nos ta saca for di noticia cu ta yega na nos den ultimo lunanan. Ta tumando luga henter un debate tocante hotel ‘all-inclusive’ sin cu tur partido tin tur dato cu por añadi den forma positivo na clarifica e asunto. Tambe ta pretende di habri un refineria y ta divulga un cantidad di informacion contradictorio, esun mas bunita cu e otro. Asina nos ta mira un inflacion di e cifranan di beneficio cu e refineria lo trece: aumento di GDP ta varia di 10 te 17%; empleo ta varia di 1000 te cu mas di 4000 cupo di trabao nobo, caha di gobierno ta haya un inundacion di fondo di tur tipo, inversion ta varia di 700 miyon dollar te mas di 3 biyon, etc. Ademas niun hende sa kico e inversionnan aki ta inclui of no.
Nos ta tende tur dia cu criminalidad ta aumentando y nos no mester ta mago di estadistica pa mira cu tin un aumento ultimamente den cierto tipo di delincuencia. Pero unda e cifranan confiabel ta keda? Ta bon cu nos tin un corte di Husticia, aunke algun ainda ta lamenta cu Hulanda a kita esey for di nos, cu por lo menos ta saca informacion sistematico di loke e cortenan den nan diferente constelacion ta haya pa procesa. Sin bay den tur detaye por mira un aumento di e cantidad di caso di delincuencia cu corte ta haya pa trata, di aña 2015 compara cu e aña anterior. Ta bon cu nos tin e cifranan ey pero ta necesario e cifranan tambe di e denuncianan cu ta ser haci, ademas un calculo sikiera di e casonan unda cu e ciudadano ta desisti di haci denuncia pasobra nan no tin e speransa cu autoridadnan policial ta bay haci algo pa nan. Tur esaki pa por yega na un evaluacion serio den cual tipo di delincuencia tin aumento of no. Nos no mester bisa mes ta ken ta responsabel pa falta di informacion aki.
Manera nos a comenta anteriormente caba, Oficina Central di Estadistica (CBS) a bira un extension di e partido na mando traves di un team di maneho, cu tin edicion 2014 di e ‘Statistical Yearbook’ secuestra, cu consecuencia cu un cantidad di cifra no ta disponibel segun e frecuencia normal. Nos ta casi yega e fecha caba cu e edicion 2015 mester sali y ainda nos ta warda esun di aña pasa. E pregunta ta cu si ta e ministro en cuestion mes a duna orden pa no cumpli cu e tarea di informa comunidad y di e manera aki tambe ta stroba trabao den sector priva manteniendo e cifranan mas actual for di alcance di publico.
Y cu esaki nos kier sugeri cu henter gobernacion ta venena di e manera aki, retando y ofendiendo e comunidad cu supuestamente nan mester traha pe? Sigur cu no, pasobra nos tin suficiente entidad publico cu ta haci nan trabao di informa publico na un manera debido, asina ta cu esnan cu no ta cumpli no por bisa cu nan no tin un bon ehemplo pa nan sigui. Ta parce cu den cierto caso deliberadamente no ta duna informacion, creando e impresion cu tin algo di sconde. Lamentablemente poco biaha nos sa tende di oposicion politico, principalmente esnan den parlamento, cu nan ta denuncia e falta di informacion, e forma retrasa cu tin biaha informacion necesario y obligatorio ta yega na nan despacho. Ta di spera cu nan no ta pensa cu ora nan ta den gobierno, nan ta paga esnan cu ta den gobierno actualmente cu ‘igual moneda’ y ta p’esey nan no ta preocupa tanto pa e violacion di derecho di informacion aki?
Di tur manera nan tur mester comprende cu nos ta bibando den un mundo unda informacion ta yega di tur banda. Bo ta purba gaña un hende awe y mañan bo ta bira haya henter e asunto tira den bo cara… Ser transparente no ta solamente un cuestion di etica y moral, e ta ‘make good business sense’ pasobra e ta e manera mas productivo pa atende un cierto asunto. Ta con nos ta bay yega na un debate drechi, si tin hende ta kere cu nan mester hinca nan energia den sconde informacion, anto yama nan mes ‘lider’?


text:
Argentina
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Argentina, ofisialmente Repúblika Argentino, ta un pais den Sur Amérika. Argentina ta un repúblika federal i un pais demokrátiko, ku ta konsteti di 23 provensias y un siudad autonomo, Buenos Aires, lo kual ta e kapital i siudat mas. E pais ta kubri gran parti di e Kono Sur, i su teritorio ta limita na nort ku Paraguay i Bolivia, na norteste ku Brasil, na este ku Uruguay i e Oseano Atlántiko, i na oeste ku Chile i na zúit ku e pasaje di Drake.


text: Diahuebs mainta a drenta informe di un accidente basta fuerte unda despues di e impacto e auto a core bay for di Esmeralda, mesora a dirigi un patruya na e sitio. Na yegada di e patruya a bin encontra cu 2 auto destrui y tambe un palo di lus cu daño na Esmeralda, mesora a inicia cu un investigacion y den cercania a bin topa cu e auto cu a ocasiona e accidente. Ta trata aki di un Hyundai Tucson preto cu pa un motibo of otro coriendo cu velocidad halto a baha caminda raspa un palo di lus sigui bay dal un Chevrolet Sonic cu tabata staciona riba acera manda esaki bay pusha un Toyota Mark Z10 preto cu tabata staciona net tras di e Chevrolet. Despues di esaki ela bandona e sitio.


text:
UNDEBA TA KLA PA ENFRENTÁ SUBT DJASABRA 14 DI MART DEN STADION DR. ANTOINE MADURO!
UNDEBA TA KLA PA ENFRENTÁ SUBT DJASABRA 14 DI MART DEN STADION DR. ANTOINE MADURO!
Despues di e viktoria kontra Scherpenheuvel di siman pasa, UNDEBA ta kla pa enfrentá SUBT durante e kontinuashon di Liga MCB Promé Divishon di e wikènt aki.
Aktualmente Undeba ta pará na di 5 lugá riba e tabla di posishon ku 19 punto.
Ku e sosten i apoyo di nos fanátikonan nos ta bai pa 3 punto mas!
Pues e invitashon ta bai un biaha mas na hinter e pueblo di Kòrsou spesialmente e pueblo di Banda ‘Bou pa bin apoyá UNDEBA durante nos siguiente kompromiso di Liga MCB Promé Divishon. E partido aki lo tuma lugá djasabra awor, 14 di mart, pa 9’or di anochi den Stadion
Dr. Antoine Maduro (SUBT). Entrada pa Liga MCB Promé Divishon ta kosta fl. 6 pa adulto miéntras mucha ku 60+ ta paga fl.2.50.
UNDEBA ta konta ku bo!


text:
WILLEMSTAD/DEN HAAG – Segun e komishon independiente Meijers e lei di Bosman ta kontra sinku tratado internashonal i dos direktiva di Union Oropeo. Esaki e komishon ta bisa den un anotashon na Tweede Kamer.
Komishon Meijers ta bisa ku nan ta konsiente ku ta un parti relativamente chikí di hulandes antiano ta kousa problema, pero e komishon ta haña ku un proposishon pa un lei ku ta distinguí direktamente entre siudadano hulandes i hulandes antiano no ta kuadra ku Hulanda su debernan internashonal.
Diskriminashon di rasa
E lei di inisiativa ke pone limitashon pa yu di Kòrsou, rubiano i habitante di Sint Maarten por establesé libramente na Hulanda. Segun e komishon e distinshon entre hulandes antiano i oropeo ta distinshon di rasa, loke ta bai kontra e Tratado kontra Diskriminashon di Rasa.
“E areglo ku a proponé pa establesementu i sakamentu di hulandes antiano ta kontra obligashon di tratado i di e ‘Unierecht’ primario”, asina tin para den e anotashon. Ademas si Hulanda aseptá e proposishon aki lo e haña un posishon di eksepshon den Union Oropeo i na mundu: “Ningun otro miembro di Union Oropeo, ku ántes tabatin kolonia pafó di Oropa, no konosé un lei asina di partishon di nan propio siudadanonan.”
Hulandes blanku
Na final e komishon ta konstatá ku ‘no ta menta e efektonan pa hulandes di otro grupo di imigrante’. “Asina e areglo di para hende riba kaya ta trese e riesgo real pa tur hulandes koló skur ku polis por para nan. Ta kon polis ta bai rekonosé un grupo di hulandes antiano relativamente chikí ku no tin e ‘permit di establesementu’ nesesario riba kaya òf otro kaminda? Ta asepta e riesgo aki pa sentenar di mil hulandes numa. Hulandes blanku nunka lo no sufri molèster di esaki”, asina e komishon ta konkluí.
Outor: Leoni Leidel-Schenk


text:
Oranjestad- Despues di loke a sosode na KIA diamars ultimo, minister encarga cu Husticia na Aruba a cuminsa reunionnan riba diferente nivel pa evalua e situacion, e reaccion di tur instancianan concerni y tambe normalisacion di e situacion na e unico instituto penal di Aruba. ”Nos tabata tin diferente reunion caba, diferente minister a bin hunto y diferente departamento pa asina nos atende cu e asunto di e condicion di prizon,” Minister di Husticia mr. drs. Arthur Dowers a splica diaranson merdia despues di un reunion cu Cuerpo Policial. E mandatario a detaya cu e infrastructura di prizon a sufri hopi daño atrobe y pesey a reuni tambe cu diferente instancia responsabel pa husticia, orden publico y siguridad na Aruba.
E meta principal di e reunionnan ta pa evalua con tur cos a bay como reaccion na e disturbionan na KIA. Segun Sr. Dowers, e evaluacion a mustra cu tur cos a cana manera cu a wordo planifica. Tambe ta bay delinea e plan di accion cu mester tin si tin cualke eventualidad den e situacion cu tin.
“Na e momentonan aki nos tin un situacion cu nos tin hopi menos cel, e capacidad tabata caba bou di presion dor di e cantidad di personanan cu tabata deteni y consecuentemente awor aki nos tin menos capacidad ainda,” Sr. Dowers a splica. “Nos ta bay evalua awor aki cua ta e alternativanan. Nos tin celnan di Polis cu na e momentonan aki no ta den uzo y nos ta preparando esakinan tambe pa cualke eventualidad, te na momento cu e situacion bira, no normal, pero en todo caso e capacidad por wordo lanta bek.”
Minister Dowers a indica cu aki tin tres seccion di cel cu ta for di funcion. Ta buscando manera pa por aloca fondo pa alivia e situacion y cuminsa mesora cu restauracion di un parti di e celnan aki. E daño na e celnan tin di haci principalmente cu coriente. Asina cu e aspecto aki keda coregi, Segun Minister Dowers, por pone e celnan bek den funcion.
E problema di mas grandi cu ta wordo confronta cu ne ta un posibilidad hopi limita cu por aparta cierto prizoneronan cu bo no kier pa ta hunto. Awor aki no tin e posibilidad ey mas. “Nos ta haya hopi importante pa nos yega na un solucion temporal y despues e comision cu ta trahando ariba solucionnan structural, riba un termino mas largo, a bini hunto awe mainta y mi ta mira cu nan a pone e trabou aki den un prioridad hopi halto pa asina cu dentro di algun siman nos tin proposicionnan concreto pa traha cu ne.”
Sr. Dowers a enfatisa cu departamentonan di su ministerio ta trahando duro pa garantisa siguridad general riba nos isla. Tur accion cu a tuma pa caba cu e disturbionan a bay segun plan y ta trahando cu determinacion y profesionalismo pa un solucion riba termino largo pa e problema cronico pa hopi aña caba di e situacion den KIA.